text:
Fýra evnaríkir ungir føroyingar hava tikið lut í kappingini “Stórmót ÍR” í Reykjavík í dag. Kappingin verður fyriskipað innandura í høllini til frælsan ítrótt í Laugardali.
Føroyska liðið gekk á odda undir setanini
Tey gjørdu ikki mætari enn at vinna tvey gull- og tvey silvurheiðursmerki – øll á 800 metra teininum.
Rebekka Fuglø (Treysti) vann bólkin fyri gentur 13-14 ár rættiliga trygt við tíðini 2.32 min.
Rebekka (5 frá h.) er til reiðar
Rúni Seloy úr Bragdinum gjørdist nummar tvey í sama bólki hjá dreingjum við 2.21 min.
Bjørk Herup Olsen úr Bragdinum gjørdist nummar tvey í bólkinum 15-16 ár við tíðini 2.27. Hon var á odda, men varð tikin í spurtinum.
Og Jóan Karl Joensen úr Bragdinum vann trygt bólkin hjá monnum við 2.00,50 min. Hetta var nýtt føroyskt innanduramet á 800 m. Bogi Lenvig átti gamla metið við 2.02,80 min. Jóan Karl megnaði við tíðini samstundis at koma undir kravtíðina til Oyggaleikirnar á Rodos í summar.
Annars frættist úr Reykjavík, at tey hava tað gott. Eftir setanina í morgun vóru tey og hugdu seg eitt sindur um. Síðan hvíldu tey seg á Sjómansheiminum undan kappingini, ið skuldi byrja seint seinnapartin.
Fyrr í kvøld vóru tey so og svumu uttandura í Laugardali.
Í morgin skulu Bjørk og Jóan Karl renna 400 m, og Rebekka og Rúni 200 m.
Kappingin hevur sett luttøkumet í ár við 578 luttakarum.
Nýggja høllin til frælsan ítrótt í Laugardali


c: text/html

text:
Fílasteinurin
Bókaklubbin
- Síður: 134
- Útgávuár: 2019
- Upprunamál: danskt
- Innbinding: heft
- Rithøvundur: Oliver Zahle
- Myndir: Permumynd: Oliver Zahle
- Týðari: Josefina Smith
Bapit býr í Thyborøn og líkist ikki hinum. Tað er tí, at hann hevur etið alt ov nógv Nutella, og tí mamma hansara er úr Tailandi. Pápin, sum er deyður, gav Bapit ein holstein, sum hann segði hevði gandamegi: Um tú hyggur gjøgnum holið og ynskir tær okkurt, gongur ynskið út. Men hesum trýr Bapit ikki. Ikki fyrr enn alt knappliga verður ovboðið.
Bapit hugdi at steininum, og so gjørdi hann tað bara. Hann tók steinin fyri eygað, meðan hann hoyrdi seg sjálvan siga: „Eg hevði viljað, at eg ikki var tjúkkasta beistið í Thyborøn!“ Einki hendi. Men knappliga hoyrdi hann ein undarligan blástur og vendi sær við. Undan einum lyktarpela kom ein risastórur fílur spákandi ímóti honum!
"... framúrskarandi og sannførandi barnabókadebut, sum børnini fara at elska, um foreldrini altso klára at leggja hana frá sær."
- Damien Arguimbau, Weekendavisen

robotstxt: allowed

filter: keep


text:
Eftir at triðja og seinasta umfarið í úttøkukappingunum í inniróðri er farið aftur um bak, hevur Róðrarsambandið saman við landsliðsvenjaranum, Magnusi Debess Madsen, tikið út rógvarar, sum skulu umboða Føroyar í DM, EM og HM.
Tey vaksnu fara at luttaka í EM, sum verður í Prag 11. januar 2020, og í HM, sum verður í París í døgunum 7.-8. februar 2020.
Yngru rógvararnir fara at luttaka í DM, sum verður í Gladsaxe 18. januar 2020.
Róðrarsambandið ynskir øllum okkara rógvarum bestu eydnu til kappingarnar og fer samstundis at takka øllum rógvarunum, sum luttóku í kappingunum í heyst.
Vit vóna at síggja øll aftur til FM, sum verður 14. mars 2020.
Úttikin at umboða Føroyar til EM og HM eru:
Sarita K. Hansen, Róðrarfelagið Knørrur
Elsa Magnussen, Kappróðrarfelagið NSÍ
Bergur Dam Jensen, Kollafjarðar Ítróttarfelag
Dánjal Martin Hofgaard, Vágs Kappróðrarfelag
Brandur Kjølbro, Klaksvíkar Róðrarfelag
Úttikin at umboða Føroyar til DM eru:
D12 – Nóa Rúnason, Vágs Kappróðrarfelag
G13 – Elisabeth A. Sigurðsson, Klaksvíkar Róðrarfelag
D13 – Niels Juul A. Poulsen, Froðbiar Sóknar Róðrarfelag
G14 – Bára Wang Olsen, Sørvágs Róðrarfelag
D14 – Regin M Henriksen, Sørvágs Róðrarfelag
D14 – Magnus P. Midjord, Havnar Róðrarfelag
D15 – Petur Fróðason, Havnar Róðrarfelag
D16 – Mattias Durhuus, Hósvíkar Róðrarfelag


text:
Hvørji duld hagtøl liggja undir gólvteppinum
2021-05-27 06:23
Almannamálaráðið hevur sett eina kanning í verk um harðskap, har tað verður víst á likamligan harðskap, kynsligan harðskap og sálarligan harðskap.
Hetta er fyrsta kanning av sínum slag, og er henda kanning gjørd av ardursbólkinum 18-75 ár. Seinri í ár verður ein nýggj kanning gjørd, tá av støðuni hjá teimum, sum í dag eru børn og ung.
Tað er gleðiligt at síggja at Almannamálaráðið setur eina tílíka kanning í verk tá ongi tøl eru á hesum økinum. Hetta er eitt evni, sum er sera tabu, og neyðugt at varpa meira ljós á. Tað sum er mest gleðiligt við hesi kanning er, at henda kanning er viðvirkandi til at evni far meira umtalu. Ein umtala, sum somuleiðis verður viðvirkandi til at meira kann setast inn á hesum økinum, sum kann fyribyrgja og somuleiðis seta meira hjálp inn til tey, sum eru rakt. Sum landsstýriskvinnan í almannamálum eisini vísur á og gleðist yvir.
Vit samanbera okkum altíð við londini kring okkum, og vísa allar kanningar at vit ikki standa aftanfyri onnur lond, sum í so máta er gleðiligt at síggja, men tað sum hevði verið allarmest gleðiligt, var um vit kundu, brúkt hesar kanningar til at gera eitt enn betur arbeiði, soleiðis at vit vóru frammanfyri londini kring okkum. At vit blivu betur til at kenna eykennini á teimum ymsu trupulleikunum, soleiðis at vit vóru betur til at seta neyðugu hjálpina inn.
Um vit hugsa um hvussu nógv av teimum vaksnu í Føroym hava verði útfyri einum ella ørðum slagi av harðskapi, hvussu nógv børn munnu so verða dagliga útsett fyri onkrum slagi av harðskapi í dag?
Hvussu nógv børn hava roynt at sagt frá, men ongin hoyrir tey?
Tá børn verða útsett fyri harðskapi av onkrum slag, er tað sum oftast onkur í nærumhvørvinum, sum útførir harðskapin. Er barnið útsett fyri kynsligum ágangi, so er tíanverri vanliga hugsanin at foreldrini ikki hava ansa nóg væl eftir barninum. Ein hugsan, sum er heilt burtur við, og sum vísur hvussu lítið vit vita um hetta evni tá alt kemur til alt. Og aloftast er tað onkur, sum stendur familjuni nær, sum ger seg inn á barnið og er hetta viðvirkandi til at tað gert sera trupult hjá foreldrum at sígga at okkurt er, sum ikki ruggar rætt. Børn, sum eru útfyri kynsligum ágangi ella ørðum ágangi, taka skylduna á seg sjálvan, og goyma tað sum mansmorð, tí óttin fyllur alt. Børnini føla at tey hava gjørt okkurt galið. Tað er sera ymiskt frá barn til barn hvussu tey reagera og tí er eisini sera trupult at finna fram til hvat hesi børnini eru útsett fyri. Nógv at børnunum hava roynt at siga frá, men ongin hevur lurta ella dugur at lurta, og er tað eisini viðvirkandi til at hesi børn velja heldur at tiga.
Tá foreldur finna útav at teirra barn/børn eru útsett fyri ágangi, so taka foreldur skylduna á seg og hava tørv á hjálp við hesum, og hava als ikki tørv á at onnur fakfólk leggja skylduna á foreldrini, tá hetta einans er viðvirkandi til at samstavi blívur alt meira trupult. Nógv av hesum børnum/familjum koma eftirfylgjandi undir barnaverndartænastuna, tá barnaverndartænastan er einasta tænasta fólk kenna til, sum kann veita hjálp.
Hava vit røttu førleikanar á økinum?
Tað hevði verði áhugavert at fingið eina kanning av hvussu nógv av barnaverndarmálum eru orsakað av ágangi av onkrum slag, sum bæði vísur á, um ágangurin er útinntur av foreldrum ella øðrum, og hvussu hesi mál verða handfarin av barnaverndartænastuni, men tað kann vera hetta kemur við í næstu kannig, sum skal gerast av dagsins børnum og ungum.
Tað sum er mest áhugavert við hesari kanning, er at hon er gjørd vegna manglandi hagtøl, og kann tað tí hugsast at fleiri kanningar verða settar í verk á ymsu økjunum har tað vanta hagtøl.
-Familjuhjálpin


text:
Lat teg ikki lumpa!
2021-05-18 09:45
Avgerðin hjá Tórshavnar býráð um at steingja havnina á Oyrareingjum er symbol politikkur, sum ikki loysir stóra trupulleikan við larmi á staðnum.
Síðani nýggja býráðssamgongan tók við í januar 2021, er støðan á Signabø, Oyrareingjum og í Kollafirði versnað munandi. Russisku skipini, og teirra virksemi verður nú savnað innast á smala fjørðinum.
Støðan í dag hava bæði kollafjarðarnevnin og felagið Heimafriður forútsæð.
Nevndin og felagið mótmæltu harðliga og ávaraðu býráðið, bæði í 2020 og í 2021, tá havnanevndin ókrittiskt samtykti málið um at landa og lagra pakkning á Oyrareingjum til russiska flotan.
Síðan 2009, hevur tað annars verið eitt undantak, at russisk skip sluppu at umskipa og vera á fjørðinum, tí av royndum visti mann, at hesi skip órógvaðu órímiliga nógv. Men, nú tá nýggja býráðssamgongan tók við, er nýggj avtala gjørd, og eru allar hurðar opnar fyri hesum sama dálkandi virskemi.
At borgarstjórin í Tórshavnar Kommunu sigur, at størsti trupulleikin stavar frá havnini á Oyrareingjum, er beinleiðis skeivt. Tórshavnar býráð veit væl, at størsti ampin serliga stavar frá skipum, sum liggja við bryggju á Kollafirði. Tað avdúka nógvu hundraðtals klagurnar og logbókin hjá Tórshavnar Havn.
Kjarnan í trupulleikanum er, at Tórshavnar býráð loyvir virksemi, sum er til stóran ampa fyri íbúgvarnar kring fjørðin.
At kommunurnar snúgva sær undan ábyrgd er einki nýtt. Men beinleiðis at siga ósatt í eini politiskum spæli, er ikki til gagn fyri fólkið, sum líður undir tí, sum kommunan sjálv rekur, má átalast.
Loysnin er ikki at steingja eina havn fyri virksemi! Loysnin er at tryggja, at virksemið ikki er til ampa fyri borgarar, sum búgva á staðnum.


text:
Fólkaheilsurenning í Havn leygardagin 10. september
Leygardagin 10. september 2005 verður aftur skipað fyri
Fólkaheilsurenning í Tórshavn. Tað eru landsstýrismaðurin í almanna- og
heilsumálum og felagið fyri frælsan ítrótt í Havn, Bragdið, sum saman
standa fyri tiltakinum.
Í 2004 varð fyri fyrstu ferð skipað fyri eini Fólkaheilsurenning. Undirtøkan
fyri Fólkaheilsurenningini var sera góð, og eini 700 børn og vaksin luttóku.
Fólkaheilsurenningin
Fólkaheilsurenningin byrjar uttanfyri Badmintonhøllina við stadionøkið í
Gundadali. Túrurin er væl merktur allan vegin.
Luttakararnir verða býttir í tríggjar bólkar: børn (fødd 1992 og yngri),
vaksin (fødd 1991 til 1960) og veteranar (føddir 1959 og eldri).
Børnini renna 2 kilometrar, vaksin og veteranar kunnu velja millum at
renna 2 ella 5 kilometrar.
Fólkaheilsurenningin byrjar klokkan 15, og byrjanarnummar fæst í
Badmintonhøllini 2 tímar undan renningini. Børn og vaksin gjalda 20 kr.
fyri at vera við og peningurin verður goldin, tá byrjanarnummarið verður
avheintað.
Vinnararnir fáa heiðursmerki, lutakast verður um ymiskar vinningar og
allir luttakarar fáa frukt og okkurt leskiligt at drekka. Harumframt fáa tey
luttakandi eina t-shirt við prenti á til minnis um dagin.
Undir renningini skipa Fyribyrgingarráðið, Hjartafelagið og ymisk
áhugafeløg fyri tiltøkum, har tað ber til at fáa upplýsing og ráðgeving um
heilsuna.
Renna ella ganga
Fyri fólk, sum ikki eru von at renna ella íðka annan ítrótt, tykjast 5
kilometrar kanska sum ein ov stórur biti at gloypa og tískil ber eisini til at
velja 2 kilometrar, so ongin grund er at halda seg aftur. Endamálið við
fólkaheilsurenningini er ikki at kappast, men at geva øllum, bæði yngri og
eldri, eitt gott og hugnaligt høvi at røra seg. Og tað stendur sjálvsagt
púrasta til tey luttakandi, um tey vilja renna ella ganga teinin. Mest
umráðandi er at vera við.
Tilmelding
Tilmelding fer fram á www.athletics.fo, á Kunningardiskinum á
flogvøllinum og á kunningarstovunum kring landið. Freistin fyri at melda
seg til fólkaheilsurenningina er hóskvøldið 8. september.
Rør teg fyri vælveru
Fólkaheilsurenningin er ein liður í arbeiðinum hjá landsstýrinum at betra
um fólkaheilsuna hjá føroyingum. Í Føroyum, sum í øðrum londum í
Vesturheiminum, økjast tilburðirnir av sjúkum, sum standast av
liviháttinum. Hesar sjúkur stytta um lívsævina og minka harumframt
munandi um góðskuna á liviumstøðunum yvirhøvur. Tí er tað umráðandi,
at arbeiðið fyri eini góðari fólkaheilsu verður raðfest ovarlaga
“Við at skipa fyri eini slíkari renning ynskja vit at gera vart við týdningin
av at liva sunt. Øll hava vit gott av at røra okkum eitt sindur, og tí vóni
eg at síggja nógv fólk í øllum aldrum til renningina 10. september”,
sigur Hans Pauli Strøm, landsstýrismaður í almanna- og heilsumálum.
Almanna- og heilsumálaráðið 24.08.2005


text:
Sisimiut
Sisimiut (fyrr nevndur Holsteinsborg) er ein býur í Grønlandi. Býurin liggur í Qeqqata kommunu í Mið-Vesturgrønlandi við strondina til Davis-sundið. Býurin er høvuðsbýur í kommununi. Fólkatalið er 5.598 og býurin er næst størsti býur Grønlands, næst eftir Nuuk. Hægsta fjallið í Sisimiut er 784 metrar høgt. Sisimiut er Grønlands norðasta havn, ið er ísfrí um veturin. Býurin liggur umleið 320 km norðan fyri Nuuk Áðrenn kommunureformin í 2009 var Sisimiut høvuðsbýur í Sisimiut kommunu.
Sisimiut hevur havt búseting av fleiri ymiskum fólkasløgum í umleið 4 500 ár. Teir fyrstu íbúgvarnir vóru eitt Inuit-fólk frá Saqqaq-mentanini, Dorset-mentanini og seinni frá Thule-mentanini, hvørs eftirkomarar í høvuðsheitum eru tey ið nú búgva í býnum. Harumframt eru eisini rættiliga nógv fólk av donskum uppruna, ið fluttu til økið undir leiðslu av prædikumanninum Hans Egede í 1720-árunum.
Sisimiut veksur við 8 % um árið, hetta ger býin til tann triðskjótast veksandi býin í landinum.[1] Fiskivinnan er enn tann týdningarmiklasta vinnan í Sisimiut, sjálvt um onnur sløg av vinnum eru í býnum. KNI og dóttirfelagið Pilersuisoq, ið rekur eina røð av handlum hjá landinum, hevur høvuðssæti í býnum. Arkitektoniskt er Sisimiut ein blanding av teimum siðbundnu fleirlittu einfamiljuhúsunum av træ og íbúðarblokkar, sum vóru bygdir orsakað av politikkinum hjá donskum myndugleikum í 1960-árunum við miðsavnan. Býurin veksur í norðara parti av býnum. Serliga hinumegin tað smølu Ulkuvíkina móti floghavnini er eitt øki sett av til nýtíðar forstaðarbúseting. Air Greenland flýgur frá Sisimiut til fleiri býir á vesturstrondini og til fleiri lond í Evropa umvegis Kangerlussuaq Floghavn.
Tað eru fleiri vanligir og fakligir skúla í Sisimiut, ið bjóða útbúgvingar til íbúgvarnir í býnum og økinum kring býin. DTU hevur sett á stovn Center for Arktisk Teknologi í býnum. Í 2008 læt upp Grønlands annar mentanardepil, Taseralik Kulturcenter, ið bæði hevur biograf og sjónleikarhøll.[2]
Keldur[rætta | rætta wikitekst]
- ↑ Nationale vækstcentre. Heintað 10. desember 2014.
- ↑ Om Taseralik taseralik.gl/da


text:
Kommunuval verður tann 10. november, og tá skulu 199 kommunustýrislimir veljast í 29 kommunum.
Valstríðið er skotið í gongd, og her á Portalinum eru nógvir møguleikar fyri at gerast sjónligur og røkka veljaranum.
Lýsingar á netinum
Øll skulu sleppa framat, og tí hava vit ymsar møguleikar at lýsa. Við lýsingaskipanini Vevlýsingar ber til hjá valevnunum og flokkunum sjálvi at avgreiða sínar lýsingar á høvuðssíðuni portal.fo, men eisini á hinum síðunum í Portal-universinum, dagur.fo, roysni.fo, fiskur.fo osv.
Lýsingaveggir
Bøkjarabrekka, Tórshavn
Mannbrekka, Hoyvík
Eisini ber til at lýsa á lýsingaveggum í Havnini, Klaksvík og í Runavík. Í Mannbrekku í Hoyvík og í Bøkjarabrekku í miðbýnum í Havn, har túsundtals bilar koyra framvið hvønn dag, standa veggir klárir, og tveir veggir hjá Berg Motors á Hálsi umframt tveir hjá Bilrøkt á Velbastaðvegnum standa eisini klárir, har annar peikar niðan eftir móti Marknagili og hin út móti brúnni um Sandá.
Á Fornagørðum, Klaksvík
Runavík
Umframt nógvu møguleikarnir í Havn er lýsingaveggur á Fornagørðum miðskeiðis í Klaksvík og ein í miðbýnum í Runavík. Hesir lýsingaveggir koyra allir umvegis Vevlýsingar, og til ber at brúka somu lýsingar á netinum sum á lýsingaveggunum. Kostnaðurin er úr 25 krónum um tíman.
Lesarabrøv
Lesarin.fo er eisini til reiðar. Tað er ókeypis at leggja út lesarabræv, men møguleiki er eisini at sleppa beinleiðis gjøgnum tíðindastreymin á portal.fo.
Kostnaðurin fyri hetta er 1500 krónur, og lesarabrævið verður tá eisini sett á serliga gott pláss á forsíðuni á Portalinum í tvey samdøgur.
Kom í gongd
Tú kanst longu nú fara inn á vevlysingar.fo og avgreiða tínar lýsingar. Vitja vevlysingar.fo her.
Eru ivamál, ber til at seta seg í samband við okkara søluráðgeva. Saman finna vit útav hvat besta loysnin er til tín tørv og hóskandi prís.
Borgar Kristiansen
tlf. 23 66 01
borgar@knassar.fo


text:
Málið um óljóð frá skipum verður nú loyst
2021-05-14 12:18
Vit skulu øll vera her. Tað skal bera til at arbeiða á havnaløgunum, og tað skal eisini bera til at liva og sova í friði heima hjá sær sjálvum. Vit fara ongantíð at fáa ljóðleysar havnir, men vit mugu gera alt hvat vit kunnu, fyri at ljóðið verður so avmarkað, at tað ikki er til ampa fyri fólk í grannalagnum.
Málið um óljóð frá skipum hevur staðið við í alt ov langa tíð, og nú verður ein loysn setast í verk. Eg havi í longri tíð arbeitt við málinum, og í tí sambandinum hevur ein kunngerð verið til hoyringar, har málið er, at frá 1. juli skulu nýggj markvirði fyri lágfrekventa óljóðið frá skipum vera galdandi.
Føroya kommunufelag hevur víst á viðurskifti í kunngerðini, sum kunnu vera avbjóðandi fyri kommunurnar, og í tí sambandinum hava vit tosað saman um málið. Eg havi tó sagt við felagið, at hóast vit samskifta um ymisk viðurskifti, so vil eg halda fast við, at ein haldgóð loysn skal finnast nú. Tað hevur felagið tikið undir við.
Vit arbeiða tí saman við eini loysn sum frá 1. juli fer at avmarka óljóðið frá havnunum.
Helgi Abrahamsen
landsstýrismaður
.


text:
Wednesday, January 1, 2014
Ein útspilt nýggjárssending og ein vala listaheiðursløn
Ein nýggjársdag sum hendan er ikki tespiligt at tendra fjasibókina og síggja øll óflýggjaorðini um nýggjárssendingina í sjónvarpinum. Eg var sjálv við, og helt tað ganga ókey, sjálvt um tað var eitt sindur torført at konsentrera seg í øllum larminum í rúminum. Eg eri í grundini eitt sindur troytt av hasari ævigu samanblandingini av café- og ballstemningi og seriøsum práti, sum tey festligu allíkavæl ikki tíma at lurta eftir. Innsløgini kundu líka væl verið framleidd frammanundan, haldi eg. Restina av sendingini havi eg ikki sæð og tað skal eg opinbart heldur ikki, skal eg trúgva øllum teimum mongu á gronbókini, men eg lurtaði eftir løgmansrøðuni, sum tekur støði í listini í teimum trimum bókmentavarðunum: William Heinesen, Christian Matras og Heðin Brú og tað velji eg at taka sum eitt tekin um, at tað eisini í politisku skipanini onkrastaðni finst forstáilsi fyri stóra týdninginum, sum listin og listafólkini hava fyri samfelagið.
Annars, so var tað, sum eg hoyrdi, meðan eg bíðaði uppi á hotellinum, gott. Teitur Lassen spældi og sang væl og inniliga sum altíð og Byrta spældi við smittandi gleði, so at tað var ringt at standa still, og sjálvt um brotið úr Klaksvík er eitt sindur for upplagt tilfar hjá Føroyaportalinum, ger tað einki, tað sá hugnaligt út og har var format yvir teirra listaheiðursløn, tað má eg siga. Hanus G.Johansen hevur av sonnum uppiborið tað flotta herðaklappið og 75.000 krónur frá Klaksvíkar Kommunu og Vinnuni. Vit ynskja øllum okkara lesarum gott nýggjár, og Hanusi hjartaliga til lukku við heiðurslønini. Her er røðan hjá Jógvani Skorheim, borgarstjóra í Klaksvík, sum hann helt í gjárkvøldið.
Gott kvøld, øll somul – bæði tit, ið eru savnað her á Posthúshorninum í Klaksvík, og tit kring landið, sum eru við til hesa løtu umvegis sjónvarpið. Hiðani ynskja vit okkara bygdafólki og landsmonnum eitt av Harranum signað nýggjár. Okkara tankar leita eisini til tykkara, sum í hesum døgum upplivað eina tunga og krevjandi tíð.
Vit eru í kvøld stødd mitt í Klaksvík. Her í Vági krossaðust gøturnar til teir gomlu býlingarnar – norður á Biskupstø, út í Klaksvík, niðan í Gerðar og niðan í Uppsalar. Krossvegurin hevur verið eitt knútapunkt í býnum, og við krossvegir kunnu vit uppliva, hvussu tíðin broytir, bjóðar av og skapar nýggjar møguleikar. Krossvegir noyða okkum eisini at velja, og tá ið tíðin hevur bjóðað okkum føroyingum av, hevur valið altíð verið møguleikarnir fram um forðingarnar. Her á tí føroyska gøtuhorninum – Posthúsjørninum – hava vit upplivað, hvussu vit fóru frá feudalum bóndasamfelag til fiskivinnusamfelag, og hvussu vit nú – tá ið krossvegurin gjørdist rundkoyring – taka nýggjar tættir við tøkni og upplivingum til okkum.
Posthúsið skal endurskapast til modernaðan mentanardepil, bøirnir um hornið verða nú eisini brúktir til stóran tónleikafestival, og sum vit standa her við gamla krossvegin, kunnu vit hava allan heimin í lummanum.
Vit vita eisini, at fyri 70 árum síðani var ein bumba tveitt yvir hendan býlingin, og í Gamla kirkjugarði, sum liggur her í Vági, minnast vit tey mongu, ið vit hava mist – eisini á sjónum. Tað er við virðing fyri fortíðini og farnum ættarliðum, at vit líta frameftir og møta nýggju tíðini sum einstaklingar og samfelag – eitt føroyskt samfelag.
Ein av teimum, sum hevur sett dám á hetta umhvørvið, er ein tónleikari, sum nú er blivin føroysk fólkaogn. Fólkakærur fólkasangari, sum hevur spælt til gaman og álvara. Fyri meira enn fjøruti árum síðani sat hann her á posthúsjørninum og spældi og sang fyri fólki. Ungur og framfýsin við sínum trúgva fylgisneyta, gittarini, og við eini rødd, sum vaks seg stóra og sterka. Hann ferðaðist her í lokaløkinum, fór á flog – og fór á ferð úr býnum.
Í vaksnum aldri, tá ið hann fór at geva tónleik út, tóku føroyingar hann av álvara til sín, og síðani miðskeiðis í áttatiárunum, hava vit øll verið trúgvir fylgisneytar hjá honum og hansara tónleiki. Hann hevur tulkað stórar yrkjarar og skapt tónleik, sum eingin annar kann – ikki minst eftir at hann fór í ferðalag við samsintan yrkjara sunnan úr Sumba. Røddin er eitt eyðkenni, men treystar tulkingar, framúr framførslur og eitt tíðarleyst trúfesti ímóti tónleikinum og tekstunum gera, at hann telist millum okkara stóru listarfólk.
Hann livir listina – hann er sín heilt egni – og hann er framvegis viðkomandi og aktuellur. Tey ungu flokkast framvegis um hann, og hann er boðin innar í fínastu mentanardeplar at spæla. Í kvøld bjóða vit honum vælkomnum heimaftur. Heim á Posthúsjørnið, her tað onkursvegna byrjaði. Og her vit kunnu vissa hann um, at tá ið hann um eina løtu fer at spæla nakrar sangir, fer eingin at reka hann burtur hiðani.
Vit lata í kvøld á fyrsta sinni nýggja listavirðisløn til listafólk úr lokaløkinum, ið hevur avrikið nakað serstakt. Og nú vit lata hesa virðisløn, kunnu vit bara staðfest, at á fold er bert ein Hanus G. Johansen!
Listavirðisløn Nólsoyar Páls 2013 verður latin Hanusi Gerdum Johansen.
(KP)
Posted by Listin at 1:36 PM


text:
Fernisering verður 21. oktober kl. 17.00. Tað verður m.a. tónleikaframførsla á skránni
- Tíðindabræv
- Ættarbindið kemur til várs
- KIRKJURÁÐVALIÐ Í FRÍÐRIKSKIRKJUNI
- FÍGGJARÆTLANIN 2018
- Vatnleiðingin á Agninum er í lagið aftur
- Almenn móttøka fyri Maritu Dalsgaard
- Vøggusálmar í Fríðrikskirkjuni
- Renna runt Agnið leygardagin
- Kirkjuráðsvalið 2017
- Minningarhald teirra sjólætnu
- Nes kommuna fingið nýggja heimasíðu
- Bygdaráðsfundurin útsettur
- Bingjuplássið stongt
- Starv sum skúlastjóri í Tofta skúla
- Falkon fekk Agnið
- Sangløta í Tabor
- FM í súkkling Runt Agnið
- Alemnn móttøka fyri Tordi og Jóngerð
- Komfirmatión í Fríðrikskirkjuni
- Tofta Kvøldskúli byrjar sítt virksemið
- VOX hevur konsert í Fríðrikskirkjun
- Salong Zet letur upp á Toftum
- Stórur dagur hjá B-68
- Bygdaráðsfundur útsettur
- B68 dagur í dag


text:
Borgari
- Børn og ung
- Eldri
- Heilsa
- Umhvørvi
- Frítíð og mentan
Sernám
Høvuðstættirnir í arbeiðinum hjá Sernámstænastuni eru hesir:
- At ráðgeva og vegleiða foreldrum at børnum (0-18 ár) við serligum tørvi.
- At ráðgeva og vegleiða skúlum, stovnum og myndugleikum, ið varða av børnum við serligum tørvi.
- At ráðgeva lærarum at gera læriætlan fyri hvønn einstakan næming við serligum tørvi.
- At samstarva við onnur, ið varða av næminginum, soleiðis at øll stuðulstiltøk renna saman í heildarætlan fyri næmingin.
- Í samráð við Sernámsdepilin og skúlaleiðarar í økinum at umsita tímajáttan vegna serligan tørv.
- At ráðgeva skúlum við skipan av miðfirraðu serundirvísingini og við at gagnýta miðfirraðu serundirvísingartímarnar.
- At hava skipað samstarv við sosialu-, kommunalu- og heilsumyndugleikarnar í økinum.


text:
- oktober2021
Bønaráheitanir–Viðvíkjandi harðskapi, neyðtøku og húsaófriði1.Faðir, ávirkanin av koronastongslinum hevur ført til øktan yvirgang, bæði kropsliga, sálarliga, fíggjarliga og kynsliga í Japan, serliga móti kvinnum. Ger hesar kvinnur førar fyri at sleppa burtur úr hesum ágangi, fáa hjálp og finna Teg sum teirra ljós í myrkrinum. (Sálmur 31:5)(en. 31:4)
2. Faðir, uml.6 av 10 upprunakvinnunum í Kanada siga frá, at tær hava verið fyri kropsligum ella kynsligumágangi. Vit biðja Teg, Gud, um at broyta tann mentanarliga hugburðin, siðirnar og lógirnar í landinum,so tað kann hjálpa hesum kvinnum til at liva uttan ótta fyri harðskapi. (Esaias 41:10)
3. Góði Harri, broyt hjørtu og sinni á monnum í India, sum ikki virða kvinnur og fara illa við teimum. Ger, at kvinnur í India verða virdar, vardar og kunnu fáa útbúgving og finna sannan frið í Jesusi Kristusi.(Sálmur 27:1 –Rómbrævið 12:2)
4. Alvaldandi Harri, vit prísa Tær fyri, at lógir í Finnlandi eru broyttar, so at tey, sum eru offur fyri harðskapi, hava betri atgongd til støð, har tey finna skjól. (Orðtøkini30:5b)
5. Miskunnsami Gud, verj skúlagentur á Fílabeinsstrondini frá at verða neyðtiknar av sínum lærarum. Vit biðja eisini, at tann siðvenjan at umskera gentur má verða sett úr gildi, og at offrini fáa hóskandi heilsuhjálp. (Sálmur 5:12)(en.5:11)
6. Gud, Faðir okkara, halt Tína hond yvir kvinnur í Danmark, sum hava mist sítt sjálvsvirði, og ikki hava styrki til at flýggja undan harðskapi í heiminum. Veit teimum nýggja vón. (Sálmur 68:20)(en. 68:19).
7. Faðir, vit biðja fyri familjum í Korea, hvørs familjubonderu slitnað orsakað av harðskapi, og har børnini rýma, og næsta ættarlið endurtekur sama atburðin. Knýt hesi familjubond saman aftur. (Sálmur 47:3)
8. Uml. 67% av ungdómi í Portugal halda, at tað er í lagi við harðskapi á ástarfundum. Gævi at tey læra,hvat veruligur kærleiki er, og læra at virða hvørt annað. (1.Jóhs.bræv 4:10-11)
9. Strongd, fátækradømi, stongsil og arbeiðsloysi hava gjørt sítt til at økja um neyðtøkur og harðskap móti kvinnum í Uruguay. Harri, hjálp fólkinum at finna ein sunnan mátaat lætta um strongdina og velja at samarbeiða fyri at loysa teirra trupulleikar. (Filippibrævið 2:2)
10. Gud, verj gentur í Zimbabwe frá at verða misbrúktar og neyðtiknar av sínum skyldfólkum. Ger, at familjan ikki letur sum einki, tá slíkt kemur fyri –í vón um at ”verja familjunavnið”. Lat tey í staðin kenna sína skyldu at verja, elska og virða hesi børn. (Orðtøkini18:5)
11. Harri, vit biðja fyri teimum í Rumenia, hvørs vónloysi fær tey at gera seg inn á onnur. Gev teimum náði atvenda við og angra og grøð tey. Ger, at Tín kærleiki, sum kann umbroyta tey, má floyma inn í hjørtu teirra, so at tey kunnu læra at elska onnur. (Titusbrævið 2:11-12)
12. Harri, vit biðja fyri kvinnum í Paraguay, sum líða undir alskyns harðskapi. Ger Tíni børn før fyri athjálpa teimum at flýggja undan harðskapinum og at tær verða settar fríar við Tínum Soni. (Jóhs.ev. 8:36)
13. Vit biðja, Harri, fyri monnum og kvinnum í Pólandi, sum eru fallin til alkohol. Veit teimumsálarbót, so at tey ikki fara illa við sínum maka ella forsøma børn síni. (Orðtøkini20:1)
14. Vit biðja, Harri, fyri kvinnum og børnum í Fraklandi, har harðskapur við hús er øktur nógv undir korona stongslinum. ”Tit menn, elskið konur tykkara og verið ikki beiskir við tær:” (Kolossebrævið 3:19)
15. Góði Gud, grøð hjørtuni á kvinnum í Norður Kaukasus, sum hava verið fyri harðskapi, og hjørtuni á russiskum kvinnum, sum hava mist álitið á kærleiksfullum familjubondum. (Sálmur 72:12)
16. Faðir, broyt hugburðin og siðvenjuna hjá teimum í tí etiopisku mentanini, sum fremja og lata harðskap um seg ganga móti kvinnum. Uml. 19% av kvinnum í Etiopia siga seg hava verið fyri kropsligum harðskapi av einum maka. Grøð tær, Faðir. Mongum av teimum tørvar læknahjálp fyri sínar løstir. (Sálmur 30:3)(en. 30:2)
17. Harri, ver hjá teimum í Svøríki, sum eru avbyrgd og fáa avmarkaða fíggjarliga hjálp. Varða tey frá strongd, sum kann føra til harðskap innan familjusambond. (Sálmur 94:19)
18. Harri, í Grønlandi verða ógvuslig brotsverk framd orsakað av brennivíni og øðrum rúsevni og stórum arbeiðsloysi hjáungum fólki. Harri, send eina andaliga veking, so fólkið har vil venda særtil Tín. (Ezekiel 11:19-20)
19. Alvaldandi Gud, vit takka Tær fyri, at løgreglan í Indonesia reagerar skjótt, tá tey frætta um harðskap. ”Harri, Tú hoyrir tað, sum hini eyðmjúku ynskja …” (Sálmur 10:17-18)
20. Himmalski Faðir, vit biðja, at tey, sum fremja harðskap heima við hús í Spania, mugu standa til svars fyri tað. Ger, at tey vilja venda við og angra og broyta sítt lív. (Sálmur 11:5)
21. Faðir, vit biðja fyri teimum í Kambodja, sum ikki tora at melda neyðtøku orsakað av skomm og ótta fyri, at onkur fer at hevna seg inn á familju teirra. Ger, at tey fáa mót og dirvi, hjálp og verju, sum teimum tørvar. (Sálmur 91:1-2)
22. Góði Gud, hvønn mánað verða uml. 10 –15 gentur í Liberia neyðtiknar av pápanum ella av teimum, sum skulu ansa eftir teimum. Vit biðja fyri, at løgreglan vil reisa ákæru ímóti teimum og handtaka gerningsmenninar. (Sálmur 103:6)
23. Alvaldandi Gud, harðskapur í Suðurafrika er øktur í stórum. Góði Gud, verj offrini í sínum heimum, har harðskapur verður framdur og flestu neyðtøkurnar fara fram. (Esaias 32:18)
24. Miskunnsami Gud, veit frið og sameining í familjum í Norður Kýprus, har familjubondini eru slitin, har kvinnur líða undir kropsligum og sálarligum harðskapi. Ger, at Kvinnur við vón sendingarnar kunnu veita teimum vón og grøðing. (Rómbrævið 15:13)
25. Harri, hjálp børnum í Tansania, og lívga hjørtuni og sinnini á teimum, sum hava verið neyðtikin og illa viðfarin í sínum heimum. (Sálmur 17: 8-9)
26. Faðir í himli, harðskapur heima við hús í Ukraina verður ofta duldur. Bara ein brotpartur av offrunum boða frá, og mong halda, at tað er ein privat søk. Veit offrunum frælsi, grøðing og rættvísa viðferð. (Markus 4:22)
27. Hjálp kvinnum á Filipsoyggjunum, sum líða undir at hava verið neyðtiknar og undir harðskapi av sínumnæstringum, at boða frá og fáa verju, grøðing og rættvísa viðferð. Ger, at gerningsmenninir gevast við sínum illgerðum og læra at virða kvinnur. (Esaias 1:16)
28. Harri, takk fyri lond, har løgreglan er reiðilig. Gev kvinnum, sum eru raktar av harðskapií hesum londum, sjálvsvirði og styrki til at leita sær hjálp. (Sálmur 46:3)
29. Harri, verj kvinnur frá yvirgangi, tær, sum búgva í vandamiklum grannaløgum, ella í bráðfeingis tilhaldum orsakað av landsumfatandi vanlukkum ella kríggi, ella tí tær eru flýddar. (Esaias 41:10)
30. Góði Gud, skúlar eru ætlaðir at vera trygg støð fyri at kunna læra og mennast. Gev foreldrum, lærarum og fyrisitingini vísdóm til ikki at góðtaka happing ella nakran harðskap í skúlum. (Sálmur 32:7)
31. Harri, soleiðis sum tú elskar okkum. Hjálp okkum at elska tey, sum hata og særa okkum. Hjálp okkum at finna styrki í Tær, tí Tú stríðistfyri okkum. (Lukas 6:27-28)
”Høvuðsstuðulin undir øllum kristiligum arbeiði er bøn”
(Eeva Vähäsarja)
Eitt orð um vón
eftir Miia da Silva, TWR Kvinnur við vónsamskipari fyri Evropa og CAMENA
Menniskjahandil er eitt andstyggiligt brotsverk, sum fer fram allastaðni rundan um okkum. Mett verður sambært ST, at 30% av offrunum eru børn, sum koma at líða undir tvingsilsarbeiði og kynsligum og øðrum misbrúki…
Tað finst einki einfalt svar uppá, hvussu vit kunnu stríðast ímóti og vinna á menniskjahandli og kynsligum misbrúki av kvinnum. Tað, sum er greitt, er, at vit mugu taka upp til viðgerðar ta oyðilegging, sum tað førir við sær fyri hvørja einstaka kvinnu, sum er komin í hesa fellu, og at vit mugu náa út til hesar kvinnur og hjálpa teimum at finna innari grøðing og frælsi.
At náa kvinnum, hvørs ”arbeiði er á gøtuni” er ikki nøkur løtt uppgáva, tí tær eru undir so strongum eftirliti og kunnu ikki flyta seg frítt. Ymisk sløg av felagsskapum mugu arbeiða saman fyri at handfara hesa fløktu avbjóðingina .TWR Kvinnur við vón hevur sum miðlatænasta ment eitt hoyrispæl, nevnt Fjaldir skattir (Hidden Treassures) –(nevnt fyrr í bønarkalendarum), tað sigur frá veruligum søgum frá veruligum kvinnum, sum eru fangaðar í felluni skøkjulevnaður. Hetta miðlatólið verður so brúkt av felagsskapum, sum virka ”á gøtuni” til at bera ein boðskap um vón í Kristusi, tá tey koma í samband við seldar kvinnur á ein varnan hátt, og ein hátt, sum tær kenna seg aftur í, við at nýta MP3 spælarar.
Fjaldir skattir er fyri at boða kvinnum í skøkjulevnaði vón og grøðing í Jesusi við at nýta miðlar til at siga frá viðkomandi veruligum lívssøgum, sum elva til umvending, sum so førir til umbroyting.
At verða sloppin burtur úr skøkjulevnaði er eitt stórt og avbjóðandi stig. Okkara samstarvsfelagar á hesum økinum byggja upp samband við hesar kvinnur og luta hetta hoyrispælið Fjaldir skattir við tær.Ein kvinna greiðir frá: ”Søgurnar eru sera rørandi og siga kvinnunum nakað. Í summum av søgunum síggi eg meg sjálva, og í summum øðrum søgum síggi eg lívið hjá mínum vinfólkum, sum ”arbeiða á gøtuni”. T.d. sosialarbeiðarin í søguni -hennara kærleiki og umsorgan eru líka so undurfull sum tann hjá teim kristnu sosialarbeiðarum, eg havi hitt.”
Men hvat hendir, eftir at tað hevur eydnast eini kvinnu at sleppa burtur úr hesum fongsli, sum hetta tvingsilsarbeiði er? Tá byrjar ein long leið, sum er merkt av skomm og trauma. Lítið skal til, sum kann forða grøðingartilgongdini, og ov ofta fella kvinnur aftur til lívið ”á gøtuni”.
Tá vit taka henda trupulleikan upp, spyrja vit okkum sjálvi: Hvussu kunnu vit stuðla okkara samstarvsfeløgum, sum hjálpa kvinnum at uppbyggja eitt nýtt lív í frælsi? Og so birtist hugskotið at gera eina røð av hoyrispølum afturat. Sum ein miðlatænasta ynskja vit at fylgjast við okkara samstarvsfeløgum og framleiða tað næsta stigið av sendingum, sum skal stuðla grøðingartilgongdini hjá hesum kvinnum og hjálpa teimum á ”vónarferðini”. Meðan felagsskapir ”á gøtuni” kunnu vera førir fyri at arbeiða persónliga við teimum, sum eru sloppin burtur úr skøkjulevnaðinum, so vóna vit at menna eitt miðlaamboð, sum kann stuðla undir tí andaliga vøkstrinum og uppbyggja teirra nýggja samleika í Kristusi.
Vilt tú biðja fyri TWR Kvinnur við vón, nú vit royna at menna sendingina Ein ferð í vón (Journey of Hope)fyri at hjálpa kvinnum at mennast í einum djúpari samfelagi við Jesus og at finna grøðing og vón í Honum?
Hidden Treasureser tøkt á mongum tungumálum: Albanskum, bulgarskum, kekkiskum, enskum, hindu, ungarskum, rumenskum og russiskum. Ein koreansk umseting verður skjótt liðug, ein sponsk og ein brasiliansk portugisisk er á veg. Sjálvt um sendingin er tøk á heimasíðuni www.hishiddentreasures.com, brúka okkara samstarvsfelagar á gøtuni fyri tað mesta MP3 spælarar.
*Miðasia, Miðeystur og Norðurafrika KVINNUR VIÐ VÓN twrwomenofhope.org
Fíggjarstuðul:
EvR hevur stovnað nýggja konto í Betri Banka nr. 9181 000 533 7145 til at flyta pening tilskilað til TWR. –Allur stuðul, sum kemur inn á hesa konto fer óskerdur til arbeiðið hjá TWR.–TWR PO Box 12, 82002 Bratislava 22 –Slovakia ––twre@twr.org


text:
Húsið er í gerandisdegnum karmur um frítiðarvirksemi hjá børnum frá 3. flokki og til og við 18 ár. Her hava vit tað stuttligt, hugnaligt og kanska læra vit eisini okkurt um hvønn annan og um verðina sum heild.
Her eru ikki nógvir reglar, men teir fáu, sum eru, ganga vit høgt uppi. Her fara vit væl við hvørjum øðrum, her nýta vit ikki rúsdrekka, og her stendur bannikrukkan frammi, um onkur skuldi verið so óheppin at sagt eitt banniorð.
Her er Húsið karmurin, starvsfólkini amboðini og børn og ung innihaldið. Her skapa vit saman, mennast saman og uppliva lívið saman.
Seinasta úr húsinum
Seinasta úr húsinum
Komandi tiltøk
20
oktober
2021
Hvønn mikudag hava vit húsfund. Tað er tá vit kunna um ymisku tiltøkini, sum eru á skrá og kanska taka onkur praktisk ting upp. Tað er eisini á húsfundinum at børnini hava eitt upplagt høvið at fáa ávirkan á, hvat vit gera í Húsinum. Tey kunnu koma við hugskotum, ynskja sær okkurt til Húsið ella…
21
oktober
2021
Á húsfundinum tosa vit um, hvussu tað gongur. Vit taka praktisk ting upp og kunnað um komandi tiltøk ella verkætlanir. Eisini hava tit ungu her ein upplagdan møguleika at gera vart við ting, at koma við huskotum o.s.fr.
22
oktober
2021
Fríggjadagin er tekniskeið á skránni. Armgarð Absalonsen kemur at tekna við okkum. Hon fer at læra okkum, hvussu vit fáa eina simpla tekni at síggja kul út - við inspiratión frá Mr. Doodle:).
Tað er ikki neyðugt at duga at tekna fyri at vera við - endamálið er at hava tað stuttligt og kan…


text:
Úr myrkrinum
Kinna Poulsen hevur fylgt við listamanninum og ummælt hansara verk í tjúgu ár, og henda bókin er eisini grundað á alt tað, hon hevur skrivað um hann í tíðarskeiðinum 1997-2017. Bókin snýr seg um yrkingar, myndlist og tónleik eftir Tórodd Poulsen, og um hvussu hansara verk hava verið fagnað.
Síðan Tóroddur í 1984 gav út yrkingasavnið Botnfall, eru næstan fjøruti útgávur komnar frá honum umframt prent á Steinprenti og annað mangt.
Í 2013 varð hann heiðraður við Mentanarvirðisløn landsins, og tað var beint eftir sjálva virðislønarhandanina, júst tá ið spenta tøgnin í Spaniastovu í Klaksvík varð avbrotin av onkrum fjálturstungnum láturherðindum, at hugskotið um at skriva hesa bókina stakk seg upp.
Tóroddur hevði í einari serligari og nógv umrøddari Degi & viku ein mánað framman undan handanini ógvuliga avgjørt mælt mentamálaráðharranum frá at vitja sína framsýning. Nú stóðu teir báðir í Spaniastovu. Annar skuldi handa hesa almennu virðislønina, hin taka ímóti henni.
Atburðurin hjá almenninginum aftan á hátíðarhaldið í Klaksvík sannførdi Kinnu enn meira um, at her var okkurt, sum trongdi til viðgerð og framløgu.
Av tí at Tóroddur sum avantgardulistamaður alla sína listarligu yrkisleið hevur verið í andstøðu til tað etableraða samfelagið, eru hesar provokatiónir nógvar og eftir øllum at døma so mikið eyðsýndar, at tær tykjast neyðugar at taka fram, sjálvt í einari annars hjartaligari og fagnandi heiðursrøðu sum henni, Turið Sigurðardóttir, professari, helt fyri virðislønarmóttakaranum í Spaniastovu. Hon segði m.a.: “Men tað hendir seg eisini, at satiruni vantar perspektiv og listaligt víðskygni, hon er fastlæst, eins og tann mentan, Tóroddur ofta finst at.”
Keypir tú fyri meira enn kr 500 verður vøran flýggjað tær ókeypis við dyrnar!
Tænastan er fyri vørur, sum verða sendar innanlands.
Ummæli
Provokatørurin Tóroddur
Kinna Poulsen lýsir í eini vakrari og fjøltáttaðari bók avantgardulistamannin Tórodd Poulsen
Kinna Poulsen leggur fyri við at fortelja um tað kvøldið í januar 2013, tá ið Tóroddur Poulsen fekk Mentanarvirðisløn Landsins handaða í Klaksvík av Bjørn Kalsøe mentamálaráðharra. Tí sama manninum, sum listarmaðurin ein mánaða áðrenn hevði hótt við at skræða nossini undan, um hann vísti seg til eina framsýning í Steinprenti. At yrkjarin var endaður í hesari fyri tey flestu eitt sindur tvørligu støðu, er sambært Kinnu í veruleikanum kanska ikki so løgið, tá ið hugsað verður um, at Tóroddur alla sína listarligu yrkisleið hevur verið í andstøðu til tað etableraða samfelagið. Akkurát handanin av landsins tignarligastu og í pengum størstu heiðursløn til ein listamann, sum stutt framman undan hevur provokerað umboðið fyri somu virðisløn, skapar sjálvandi ein serligan stemning. Ein stemning, sum tað ikki skuldi undrað undirritaða, at Tóroddur hevur notið til fulnar. Tá ið eg sum forleggjari á savninum Heimvitisferðin (2012) varliga viðmerkti, um yrkjarin ikki í støðum tók ov dýran til, var svarið frá Tóroddi, at um eg blandaði meg í tekstirnar, so fór tað at blíva nógv verri. Eg bakkaði skundisliga.
Virkin listamaður
Tóroddur Poulsen hevur givið út í nánd av 40 bókum, nakrar plátur og er tann, sum hevur gjørt flest steinprent í verkstaðnum í Steinprenti. Aftrat hesum koma oljumálningar, kollasjur, vatnlitamálningar, installatiónir, bókaskulpturar og mangt aftrat. Tað er lítil ivi um, at Tóroddur er ein fjøltáttaður listamaður, sum hevur uppiborið eina bók um síni avrik.
Kinna Poulsen hevur kent listamannin í mong ár og fylgt við í hansara listarligu stremban og ger í bókini eina góða lýsing av listamanninum og hansara listaverkum. Úr myrkrinum er ikki ein vanlig bókmentasøgulig ella listafakling viðgerð av yrkingunum og myndlistini hjá Tóroddi Poulsen. Í staðin er bókin í mangar mátar ein con amore gjøgnumgongd av listaverkunum, og hvat bæði onnur og listamaðurin sjálvur hava sagt um hesi verk. Tað eru eisini javnan tilvísingar til eitt nú yrkjarar sum Charles Baudelaire og Arthur Rimbaud og til myndlistafólk sum Claus Carstensen og Nikolaus Nessler. Ein yrkjara sakni eg kortini í gjøgnumgongdini, og tað er amerikanska Charles Bukowski, hvørs bersagdi skaldskapur fer fram í einum umhvørvi av drykkjuskapi og bardaga, sum heldur ikki er óvanligt í skrivingini hjá Tóroddi.
Systematiskt ósystematiskt
Teksturin í Úr myrkrinum er at líkna við eitt langt essay í fjúrtan pørtum, har tann skrivandi ikki fylgir formligum reglum, men skapar sína egnu leið gjøgnum listaheimin hjá Tóroddi Poulsen. Hetta ger skrivingina livandi og fjølbroytta, tí hon nettupp ikki verður tyngd niður av formligari teoretisering. Um somu tíð er tað lesaranum greitt, at kunnleikin til vísindaástøði innan bæði bókmentir og myndlist er til staðar. Á ein hátt kanst tú siga, at bókin er systematiskt ósystematisk, og tað er meint sum rós.
Kinna Poulsen dregur musikalitetin hjá Tóroddi Poulsen fram, og at listin hjá honum í føroyskum høpi er eitt nýbrot. Bæði tann mátin hann arbeiðir við listini innan tað einstaka økið, men eisini tí at hann í einum fittum parti av sínum verkum ger orð og myndir til eina samangreipaða heild. Yrkingar og myndlist spæla saman og viðgera mangan tey somu evnini. Einastaðni skrivar Kinna rámandi, at "Tóroddur Poulsen yrkir sum ein myndlistamaður og málar sum ein yrkjari".
Tað verður víst á, at tøgn og kvirra eru høvuðstemu ígjøgnum allan skaldskapin, og listamaðurin verður endurgivin fyri at siga, at tað er ivin, sum drívir verkið. Tað gongur sum ein reyður tráður ígjøgnum allan tekstin hjá Kinnu, at tú skalt vara teg fyri at taka tað sum stendur í eini yrking fyri áljóðandi, tí kanska meinar skaldið um somu tíð bæði hetta og tað øvuta. Prosabókin Reglur verður fleiri ferðir tikin fram sum eitt høvuðsverk, og eitt brot úr ummælinum hjá Steinbjørn B. Jacobsen av bókini verður endurgivið: "Tað sær út sum skemt, men er alvor, tað sær út sum alvor, men er skemt, ella bæði ella okkurt triðja. Tað sær út sum veruleiki, men er yrkt, og tað sær út sum pentað saman, men er veruleiki. Hann veit, at eitt orð ikki bara er eitt orð í einari ávísari merking. Tað kann vera so mangt". Samanfatanin hjá Steinbjørni kundi verið søgd um skrivingina hjá Tóroddi yvirhøvur.
Ferðin til heljar
Eitt annað høvuðsverk í skaldskapinum hjá Tóroddi Poulsen er yrkingasavnið Heimvitisferðin (2012), sum gjørdi rumbul og fekk ilt í mong fólk. Kinna vísir á, at tað er sannlíkt at yrkjarin hevur funnið íblástur í Une Saison en Enfer (Ein árstíð í helviti) eftir Arthur Rimbaud, har tað eru upp í rúgvu av apokalyptiskum yvirsjónum. Hjá Tóroddi er myndin av Føroyum ein dystopi, har teir ráðandi vilja hava fleiri sjólætnar, so tað eisini eru nakrir til framtíðina. Maðkarnir í grøvunum á kirkjugarðinum verða mettir at vera ein frálík útflutningsvøra, betri enn kaviar osfr. osfr. Tað verður gjørt so nógv av á tann ræðandi bógvin, at savnið eisini gerst skemtiligt. At savnið ikki fekk nakra góða móttøku, hvørki frá Beatu L. Samuelsen, Bergi Djurhuus Hansen ella Marnu Jacobsen stavaði uttan iva frá, at tað bar til at kenna ymisk fólk aftur í yrkingunum, og at hesi og teirra viðhaldsfólk ikki hildu, at tað var petti stuttligt. Kinna tekur fínt samanum ruðuleikan, ið stóðst av útgávuni og fortelur, at tá ið tær somu yrkingarnar vóru á skránni í Danmarks Radio, blivu tær hevjaðar til skýggja. Har var tað nevniliga eingin, sum kendi nakran aftur.
Hálur um at halda
Í tí seinasta partinum roynir Kinna at finna fram til, hvar yrkingarnar hjá Tóroddi hoyra heima í mun til skilmarkingar sum sentrallyrikkur og interaktiónslyrikkur, har tað fyrra slagi hevur eitt yrkjaraeg, ímeðan tað seinni ikke hevur eitt tílíkt fyri neyðini. Niðurstøðan er, at skaldskapurin hjá Tóroddi Poulsen ikki passar inn í nakran av hesum kørmum ella í hvussu er bara viðhvørt. Bæði sum yrkjari og sum listamaður annars er Tóroddur hálur um at halda, og fyri hansara part er tað fullkomiliga medvitið. Hann vil ikki setast í bás hvørki sum yrkjari, listamaður ella menniskja, og um tú roynir at gera tað, tíggjar hann sær sum eitt brótaraross, og tá er ikki at standa fyri. Niðurstøðan hjá Kinnu um listamannin Tórodd kann samanfatast í hesi greiðu orðing á einari av teimum seinastu síðunum í Úr myrkrinum: "...samstundis vita vit, at hesin yrkjarin plagar at ivast meira, enn hann trýr".
Bókin um Tórodd er í stórum broti og á tremur av endurgávum av einahelst steinprentum, men eisini bókapermur verða vístar í stórum tali umframt bíløt av installatiónum, bókaskulpturum og oljumálningum. Í tí seinasta fjórðinginum er tann føroyski teksturin endurgivin á enskum, og tí hevur bókin bæði ein føroyskan og ein enskan tittul. Samanumtikið ein vøkur og vælskrivað bók, sum bæði høvundur og forlag kunnu vera errin av.
Kinna Poulsen: Úr myrkrinum/Out of Darkness. Ein bók um Tórodd Poulsen / Tóroddur Poulsen: A contemporary avant-garde artist. Sprotin 2017. 324. bls.


text:
-
KEYP GÁVUKORT
Gávukortið kann bert keypast í Kunningarstovuni. Tit avgera sjálvi, hvør upphæddin skal vera.
-
KANNA SALDO
Kanna saldoina á tínum kortið, við at trýsta her.
-
KEYP Í 71 HANDLUM
Her finnur tú eitt yvirlit yvir allar handlar, matstovur og onnur støð, har tú kanst brúka Havnarkortið.
HAVNARKORTIÐ
Havnarkortið er gávan til ein, tú vilt gleða. Kortið gevur frælsið at velja millum 71 støð í Havnini. Við Havnarkortinum kann tann, tú vilt gleða, fara til handils, vakurleikastovu, matstovu, sjónleik, konsert, á ferð og nógv, nógv annað.
Havnarkortið fæst hjá Visit Tórshavn í Steinatúni í Havn, og tú velur hvør upphæddin skal vera.


text:
Eftir at fiskidagarnir hjá bólki 5 B vóru uppi tann 29. november 2019, hevur landsstýrismaðurin í dag tikið avgerð um at lækka fiskidagatalið hjá útróðrarbátunum í bólki 5A við 240 fiskidøgum og hækka fiskidagatalið hjá útróðrarbatunum í bólki 5 B samsvarandi.
Í dag, hin 6. desember 2019, er støðan viðvíkjandi brúktum døgum soleiðis, at bólkur 5 A hevur brúkt 4172 fiskidagar av teimum 4643 fiskidøgunum, ið nú eru tillutaðir bólkinum. Sostatt eru 471 fiskidagar eftir at brúka hjá bátum í bólki 5 A.
Í bólki 5 B er støðan tann, at 6172 fiskidagar eru brúktir av teimum nú tillutaðu 6386 fiskidøgunum. Sostatt eru 214 fiskidagar eftir at brúka hjá bátum í bólki 5 B.
Tí skal Vørn boðað frá, at útróðrarbátar í bólki 5 B, kunnu fara aftur til fiskiskap frá í dag at rokna.
Vørn


text:
Mynd úr filminum “Ghost”, 1990
HEIMA ER IKKI EITT STAÐ, MEN
Heimferðin.
Kuffertið pakkað, men tykist bert hálvt.
Hóast kuffertið ber yvirvekt, Halt áfram at lesa
Hugrokandi tíðir í hoydølum
Blómurnar eru følnaðar.
Tað kavar.
Kalt.
Alt tykist langt burturi, og tankarnar Halt áfram at lesa
Ein poetisk yrking
Vindeygagluggin
Prátingarsami vindeygagluggin, ið tykist at hyggja at lívinum og flenna at bæði álvara
og gaman, meðan tíðin flýgur Halt áfram at lesa
Náttarhúð
Tað hendir, at eg vakni um náttina
Við einum sveittabroti á lakinum
Og blóði rennandi úr sárum,
Sum eg havi klórað í svøvni.
Eg føli, at hendurnar hava leitað eftir tí,
Sum er dult, men hava bert funnið tað,
Sum er fjalt. So tær hava rannsakað ryggin og
Herðabløðini við neglum og endaðu við tí,
Sum var hult.
Tað hendir, at eg vakni
Og húðin líkist einari hvølju
Við einum blóðyvirtrekki,
Einari grind, sum er skorin,
Men livandi.
Eg turki ta vallandi veskuna,
So hon ikki skorpar fast í songini;
Ryggurin vendur hoknaður uppeftir
Og tár dryppa til dagurin byrjar.
Ótti
Tað er,
tá høvdið stingur upp
Halt áfram at lesa
Hon eigur ikki valdið á mær
Tað er eins og etur hon meg livandi.
Kenslan.
Eg merki blóðið fara rennandi oman gjøgnum æðranar og spreiða seg út um allan Halt áfram at lesa
TURR HÚÐ.
Luftin er hvøss, tá tú ert einsamøll.
Húðin á kroppinum gerst køld og turr,
vísir onki tekin á lív,
ongin heitur, reyður litur Halt áfram at lesa
TRÁAN
Eg eri sum ein smágenta
sum hálar knappanálir úr einum epli, eina um dagin Halt áfram at lesa


text:
Skriva út
Jørmund Juul
Jørmund Juul er fuglfirðingur, føddur í 1952 og flutti til Oyndarfjarðar í 1988. Hann er giftur Margit í Langagarði og fyrstu árini eftir at tey giftust, búði tey í Fuglafirði og fluttu til Oyndarfjarðar eftir at Jørmund hevði verið í Danmark og lagt oman á timburmannaútbúgvingina. Jørmund hevur starvast sum húsasmiður og innan byggivinnuna alt lívið.
Jørmund Juul
klokkariOyndarfjørður
-Eg ringdi fyrstu ferð í Oyndarfjarðar kirkju á Boðanardegi Mariu og tað er á vári í apríl og hetta var í 1994. Og tað var klokkarin Eivind, sum vildi hava hjálp. Hann var einsamallur klokkari tá, og var ógvuliga bundin av hesum og eg segði ja, uttan at ivast, sigur Jørmund Juul.
-Eg havi verið glaður fyri hetta arbeiðið. Gaman í, eg var nakað ósikkur í fyrstuni, men kom skjótt á lagið. Eg og Louis Houman hava skiftst um annan hvønn mánað og Súni traðkar til, tá ið hann er heima. Klokkarin í Oyndarfjarðar kirkju hevur fingið eitt nýtt starv, um tað berst organistinum frá. Vit hava fingið nýggja urgu og organistarnir í kirkjuni hava spælt løg inn, sum vit kunnu spæla av, bara við at trýsta á nakrar knøttar. Og tá ið organisturin berst frá, havi eg nóg mikið at gera við at passa urguna og vil helst sleppa frá at røkja tornið. Tí eru vit tveir klokkarar hesar dagar, sigur Jørmund Juul.
-Eitt starv, sum er fast í kirkjuni, tá ið tann tíðin er, er at dustsúgva úr vindeygakarminum, har leggja nógvar flugur beinini. Tað kunnu vera heilt nógvar. Eg síggi tær av loftinum, tá ið eg fari upp at ringja, sigur Jørmund og roknar við, at hann verður klokkari upp á lívstíð.
-Man veit ongantíð. Man veit ongantíð, endurtekur hann. Nú styttist tíðin á arbeiðsmarknaðinum, men skuldi tað hent, at eg vegna arbeiði farið uttanlands, tá má avloysari finnast og tá veit eg eisini, at sessurin stendur opin, tá ið eg komið heim aftur. Men hetta liggur útí í framtíðini, sum vit onki vita um, sigur Jørmund Juul.
-Hvussu vit ringja er ymiskt, alt eftir hvat hendir í kirkjuni. Undir jarðarferðum sláa vit biðisløg øðrvísi og meira seigligt enn til vanliga gudstænastu. Tá eygleiði eg úr torninum. Eg fylgi við, tá ið kista kemur til bygdina og verður kórsett. Eg byrji við at ringja biðisløg, tá ið fylgið kemur undan inni í Garðamørk, sum eru innastu hús í bygdini, og gevist ikki, fyrr enn fylgið er komið inn í forkirkjuna. Undir jarðarferð verða klokkusløg sligin, meðan kistan og fylgið fer úr gamla kirkjugarði og inn í nýggja, sum er tætt við og eg gevist ikki, fyrr enn kistan verður lorað niður í grøvina. Hetta ber alt til at eygleiða úr torninum, sigur Jørmund Juul.


text:
Tá tú keypir ein nýggjan bil frá okkum, ber nú eisini til at keypa ein WAAG+ Viðlíkahaldspakka - sum ískoyti til bilin. Harvið fært tú ongar rokningar fyri viðlíkahald, fyrstu tvey árini. Við WAAG+ Viðlíkahaldspakkanum eru árlig eftirlit, oljuskift, peruskift, tøknuligar dagføringar og nógv annað íroknað.
WAAG+ Viðlíkahaldspakkin er galdandi til og við bilurin er 2 ár, og pakkin fylgir altíð við bilinum. Velur tú at selja bilin áðrenn hann er 2 ár, er pakkin við til at hækka søluvirði á bilinum. WAAG+ viðlíkahaldspakkin fæst í ymiskum støddum, soleiðis at pakkin hóskar júst til tín bil, og tú sleppur undan at gjalda ov nógv fyri tínar umvælingar.
Tá tú keypir ein WAAG+ Viðlíkahaldspakka, fært tú eisini eitt WAAG+ kort. Við WAAG+ kortinum fært tú avsláttur, tá tú keypir dekk, felgur og aðra orginala eykaútgerð til bilin, frá okkum. WAAG+ kortið er galdandi í 5 ár, frá tí degi, bilurin er skrásettur fyrstu ferð - tvs. í 3 ár eftir, at viðlíkahaldsavtalan er hildin uppat.
Tú fært nógvar fyrimunir við einum WAAG+ Viðlíkahaldspakka: Árlig eftirlit og oljuskift, perur v/skift, viskarar v/skift, sprinklaraløg v/áfylling, tøkniligar dagføringar, viðlíkahald av bremsum, leigubil í samband við árlig eftirlit, bilhjálp í Føroyum, og nógv annað. Við WAAG+ kortinum fært tú avsláttur, tá tú keypir dekk, felgur og aðra orginala eykaútgerð til bilin, frá okkum.
Kundi tú hugsað tær at hoyrt meira um hendan framúr møgulleikan, ert tú altíð vælkomin at seta teg í samband við sølumenn okkara. Teir svara fegnir spurningum.


text:
Í okkara dótturfelagið Stoyp Sp/f hava vit allar neyðugar førleikar og útgerð til at gera eitt dygdargott stoypiarbeiði.
Vit hava dugnalig starvsfólk við drúgvum royndum innan stoyping. Tætta sambandi við Búsetur ger, at vit eisini hava fakligan kunnleika til stoypiarbeiði.
Vit kunnu átaka okkum bæði størri og smærri arbeiði kring alt landið.
Kranabilar
Stoyp hevur í løtuni 2 kranabilar, ið verða nýttir í sambandi við verkætlanum hjá Stoyp ella Búsetur. Tó átaka vit okkum eisini kranaarbeiði fyri onnur.
Bilar og kranar eru til øll kravd eftirlit og hava allar neyðugar góðkenningar, eins og teir eru umfataðir av leypandi viðlíkahaldi. Royndur førari er knýttur at bilunum.
Niðanfyri eru dømir um hvat vit hava stoypt:
Hotel
Skúlar
Fjós
Vinnubygningar
Sethúsagrundir
Stuðlagarðar og vanligar garðar
Køstar
Verkætlanirnar eru at síggja á síðuni hjá Búsetur.
Avtala um leigu kann gerast við at ringja til Hall Hansen á 230834


text:
Jákup fylti 70 ár týsdagin 12. januar og vit valdu sjálvandi, at hátíðarhalda dagin saman við honum. Jákup hevur mestsum verið partur av húsinum síðan fyrst í 90-unum. Hann hevur eisini verið við skipunum hjá okkum fleiri ferðir. Hann hevur verið sera fegin um møguleikan, at sleppa at luttaka í arbeiði okkara og vit hava sanniliga eisini fingið nakað gott burturúr.
Vit hava lært nóg av vinalagnum við Jákup. Vit hava lært, at hann, hóast onkrar avmarkingar, hevur allar teir eginleikar, sum vit onnur hámeta og hava tørv á. Vit hava lagt dent á regluligt samskifti við Jákup. Vit hava sagt við hann, at hann skal kenna seg heima, saman við okkum
Vit høvdu eina hugnaliga løtu, saman við Jákupi í morgun. Bollar, kakao og mangt annað gott var á skránni.
Hann fekk sjálvandi eina hóskandi føðingardagsgávu eisini.


text:
Á temafundi týsdagin 12. november samtyktu allar nevndir býráðsins einmælt at taka undir við fíggjarætlanini hjá Klaksvíkar kommunu fyri komandi ár. Seinastu árini hava verið eyðkend av nógvum íløguvirksemi hjá Klaksvíkar kommunu, og býráðið raðfestir høgt at gera hesar lidnar, so tær kunnu koma borgarum kommununnar tilgóðar.
Størsta einstaka byggiverkætlanin er skúlabyggingin á Skúlatrøð, har fyrsta byggistig, sum íalt kostar 110 mió. kr., nú nærkast endanum. Byggingin hevur gingið væl, hóast seinkingar, men nú hevur býráðið sett av seinastu íløguupp-hæddina, og í næstum fara skúlanæmingar og starvsfólk á Skúlatrøð at flyta inn í spildurnýggju og spennandi hølini. Býráðið takkar bæði næmingum og lærarum fyri tol og forstáilsi í eini byggitíð við spjaddari undirvísing, og vit gleða okkum at bjóða inn í nýggju karmarnar á Skúlatrøð.
ÍLØGUR Í VINNUKARMAR HÆGSTU RAÐFESTING Í 2020
Vinnuøkið fær hægstu raðfesting í fíggjarætlan Klaksvíkar kommunu fyri 2020, har ætlan býráðsins er at gera uppaftur meir fyri at betra um karmarnar hjá vinnuni í kommununi.
Býráðið hevur altíð strembað eftir at hava ein tættan dialog við vinnulívið í kommununi, soleiðis at vinnan hevur møguleikar at byggja út og víðka sítt virksemi og eisini at skapa fleiri arbeiðspláss og inntøkur til Klaksvíkar kommunu.
Arbeiðið er longu byrjað at gera nýggja ídnaðarøkið undir Hamri við Borðoyarvík, sum fevnir um fleiri grundøkir til vinnufyritøkur. Hetta arbeiðið verður liðugt í september í komandi ári. Býráðið hevur frammanundan játtað pening til hetta, og í fíggjarætlanini fyri 2020 eru 10 mió. kr. settar av til havnar- og vinnuøkið, soleiðis at gongd eisini kann setast á fyrireikingar til at betra um karmarnar í Norðhavnini. Arbeitt verður við eini ætlan saman við vinnuaktørum, so kajkanturin kann leingjast, og umstøðurnar á landi gerast betri.
Tað hevur alstóran týdning fyri eina kommunu sum okkara, at vinnulívið fær góðar fortreytir, so arbeiði, trivnaður og vøkstur framhaldandi kunnu náast.
AÐRAR VERKÆTLANIR
Í hesum tíðum, har rørsla fær ein alsamt størri týdning fyri heilsu og vælveru borgaranna, eru tað óivað mong, sum gleða seg til, at rennibreytin á Másheyggi skjótt verður liðug og tikin í brúk. Málsetningurin er, at rennibreytin verður liðug innan eitt ár. Umframt umstøður til frælsan ítrótt fer hon at fevna um ein fótbóltsvøll.
AÐRAR VERKÆTLANIR Í GONGD, SUM BÝRÁÐIÐ RAÐFESTIR AT GERA LIDNAR, ERU EITT NÚ:
Bláa Skýlið við Djúpumýru, sum miðað verður ímóti at taka í brúk í juli komandi ár við umstøðum til Evropa League dystir
Miðbýurin við Biskupstorg, har skoytibreyt verður tikin í brúk longu í hesum árinum, og har hildið verður fram við liðugtgerð av spennandi karmunum á hesum nýggja øki í býnum
Húsarhaldsskúli Føroya, sum er ein felags verkætlan hjá landinum og kommununi, ið fer at skapa lív í miðbýnum í Klaksvík og geva nýggjar møguleikar fyri virksemi har. Fyrireikingarnar eru komnar langt, og í næstum verður fundur við landsstýrisfólkini Jenis av Rana og Elsebeth Mercedis Gunnleygsdóttur um fremjing av sjálvari byggingini, sum landið eisini eigur ein stóran leiklut í.
Spælipláss verða dagførd og gjørd liðug kring um í kommununi. Í 2020 hevur býráðið eisini sett pening av til tvey nýggj spælipláss, eitt í Ánunum og eitt á Norðoyri.
TRYGD, TRIVNAÐUR OG FRÍTÍÐARMØGULEIKAR HØGA RAÐFESTING
Í eina tíð hava nakrar verkætlanir ligið í kortunum, sum tørvur er á til tess at styrkja trivnaðin og gera frítíðarmøguleikarnar enn fjølbroyttari í kommununi, men bíðað hevur verið við at fremja hesar, meðan aðrar stórar verkætlanir eru blivnar framdar.
Men nú fleiri stórar verkætlanir verða liðugt framdar í næstum, gevur hetta pláss til fremjing av eitt nú niðanfyri nevndu verkætlanum og íløgum:
*Seinastu árini hevur arbeiðsbólkur arbeitt við at fyrireika bygging av nýggjum dagstovni, sum verður staðsettur á Helnabrekku, har hann verður ein partur av nýggja og vaksandi býlinginum, sum eitt nú fevnir um vegirnar Undir Grashjalla, Millum Hjalla og Oman Valrætt. Býráðið hevur sett 5 mió. kr. av til verkætlanina, soleiðis at byrjast kann upp á byggingina í 2020, og nýggi dagstovnurin kann takast í brúk í 2021.
*Í góðum samstarvi við Klaksvíkar Róðrarfelag fyriliggja nú tekningar og modell av nýggjum kappróðrarneysti, sum verður staðsett á miðbýarútfyllingini. Býráðið er samt um at seta av 7 mió. kr. til hesa íløgu í komandi ári, soleiðis at nýggja neystið verður klárt hjá róðrarfelagnum at taka í brúk til kappróðrarárið 2021.
*Nýggj fimleikarhøll hevur leingi ligið í kortunum at byggja á ítróttarøkinum, soleiðis at Klaksvíkar Fimleikafelag fær tíðarhóskandi og nøktandi umstøður til sínar mongu íðkandi limir. Býráðið er samt um at seta fyrstu íløguupphæddina av í komandi ári, soleiðis at byrjast kann uppá fremjingina av hesi verkætlan.
*Fyri nøkrum árum síðan komu privatir íverksetar til kommununa við hugskoti um bygging og rakstur av spælilandi í Klaksvík, har framúr góðir og spennandi karmar verða um heilsufremjandi og mennandi spæl og rørslu hjá børnum í tryggum umhvørvi. Býráðið er samt um eina íløgujáttan til hesa verkætlan, sum arbeitt verður víðari við at fremja.
*Ein játtan er sett av til keyp av nýggjum stigabili, sum lýkur øll dagsins krøv á økinum.
*Grunnurin Mentanarhúsið í Klaksvík hevur fyri stuttum undirskrivað arbeiðssáttmalar við arbeiðstakarar um bygging av nýggja mentanarhúsinum í Klaksvík, og fyrireikingararbeiðið til byggiarbeiðið er byrjað. Býráðið er samt um at seta av 8 mió. kr. sum stuðul til hesa bygging, sum fer at broyta miðbýarmyndina og ríka frítíðarmøguleikarnar í Klaksvík.
BÝRÁÐIÐ RAÐFESTIR YMISK ÁTØK Í RAKSTRINUM
Umframt lønarframskrivingar hevur býráðið valt at raðfest ymist átøk í rakstrinum.
Eitt nú er hol sett á eina demensætlan fyri Norðoya Bú- og Heimatænastu (NBH), sum fer at styrkja munandi um tilboðið til borgarar við demenssjúku. Eftir ætlan skal hetta raðfestast við hægri játtan komandi 5 árini, so eldraøkið kann geva bestu tænastu innan hetta tiltrongda økið. Harafturat heldur býráðið eisini fast við at raðfesta eftir ætlanini, sum varð samtykt, tá ið eldraøkið varð lagt út til kommunurnar. Hetta krevur pening, men síggja vit eisini longu nú, at betringarnar gera mun.
Við nýggju dagstovnaeindini í Fjallafípuni hevur býráðið nú útvegað 50 nýggj dagstovnapláss, sum eisini hevur fingið stóra raðfesting í fíggjarætlanini.
Fleiri aðrar raðfestingar eru eisini gjørdar innan tekniska økið og umhvørvisøkið, so bæði vegir, gongubreytir, skelting, viðlíkahald og nýggjar umhvørvisloysnir verða raðfestar, og kommunan kann gerast ein vakrari kommuna.
Í prosentum er talan um ein samlaðan realvøkstur av rakstrinum á 3,9%. Neyva fíggjarstýringin av rakstri kommununnar gevur pláss til eitt rakstraravlop á 77 mió. kr., ið eru tøkar til raðfesting av íløgum og avdráttum av lánum.
EIN FÍGGJARLIGA VÆL BJÁLVAÐ KOMMUNA
Samstundis sum sera nógv átøk eru og verða framd, sum gera Klaksvíkar kommunu til eina spennandi kommunu at búgva og virka í, so raðfestir Klaksvíkar býráð høgt at hava eina sterka og skynsama fíggjarstýring.
Hetta sæst eisini aftur í fíggjarstøðu kommununnar, har lyklatølini boða frá eini fíggjarliga væl stýrdari og bjálvaðari kommunu. Eitt nú verður nettoskuld kommununnar á nýggjárinum 122 mió. kr. undir eina álíkning, og vóru nevndirnar eisini samdar um, at 4 mió. kr. skulu gjaldast aftur av skuldini í 2020.
Klaksvík, 13. november 2019


text:
June-Eyð Joensen og 3. flokkur í Skúlanum við Streymin
Hans Andrias Djurhuus verður nevndur “Føroya kærasta fólkaskald”. Allir føroyingar kenna onkrar av barnarímum hansara.5
Hans Andrias Djurhuus varð føddur 20. oktober 1883 og doyði 6. mai 1951. Hann gjørdist 67 ára gamal.7
Hans Andrias vaks upp í Áarstovu í Havn. Pápin var útróðrarmaður, og mamman tók sær av heiminum. Familjan livdi undir fátøkum korum, men tey høvdu stóran áhuga fyri mentan og søgu.9
Hans Andrias var beiggi ein annan kendan føroyskan yrkjara, J.H.O. Djurhuus, og teir báðir verða nevndir Áarstovubrøðurnir.11
Hans Andrias gekk á Føroya fólkaháskúla. Har lærdi hann um føroyskt mál og føroyskar bókmentir og byrjaði tá at yrkja á føroyskum.13
Síðani fór hann á læraraskúla, og hann var lærari bæði í fólkaskúlanum, realskúlanum og á læraraskúlanum.15
Hans Andrias var eitt sera virkið skald. Hann skrivaði yrkingar, sálmar, sangir og rímur, og hann skrivaði eisini stuttsøgur, ævintýr, sjónleikir og eina skaldsøgu.17
“Gakk tú tryggur” er kendasti sálmur hansara. Hann verður nógv sungin bæði í skúlunum og í kirkjunum í Føroyum. Fyrsta ørindi ljóðar soleiðis:21
“Gakk tú tryggur fram við góðum treysti, allir ljósir einglar fylgja tær. Harrin, hann er vinur tín hin besti, hansar eyga allar vandar sær.”23
Kendasta barnaríma hansara er “Dukka mín er blá”. Hana kenna øll børn í Føroyum. Hon ljóðar soleiðis:25
“Dukka mín er blá, hestur mín er svartur, ketta mín er grá, máni mín er bjartur, gyllir hvørja á. Og ein summar dag, fara vit at ferðast langa leið av stað, tá skal dukkan berast, tá er systir glað.”27
Foto/ Myndir/ Asseq/ Valokuva/ Guvvieh/ Nuotraukos/ Photo:
S1+20+26: June-Eyð Joensen
S4: Commons.wikimedia.org
S6: Stefan Nielsen
S8: British Library - 1898 - commons.wikimedia.org
S10+12+14+16+18+24+28: Postverk Føroya - Philatelic Office - commons.wikimedia.org
S22: Lea Mariusardóttir


text:
Hans Andrias Djurhuus
1883-1951
Hans A. Djurhuus var lærari og rithøvundur.
Hann var úr Áarstovu í Havn, var bróðir yrkjaran J.H.O.Djurhuus.
Hann var til skips eftir skúlagongdina, men fór á háskúla í Føgrulíð 1901-02. Síðani fór hann á læraraskúl og tók prógv í 1905.
Hans Andrias var lærari í Klaksvík, Sandavági, Tvøroyri og í Havn.
Hann hevur skrivað ein hóp, bæði fyri børn og vaksin, m.a. yrkingar, smásøgur fyri børn, barnasangir, sjómansrímur, sálmar, sjónleikir og skúlabøkur. Barnasangirnir hjá Hans Andreasi eru vorðnir klassiskir og eru partur av føroyskum mentanararvi.
Útgávur:
1935 Ein trætnaður, Í bjørgum, Óeydna, Tað vóru roðskógvar, Bukaður fiskur, Dekan og stórur er hann, Maðurin, ið fann tjóvin, Hann fekk minnið aftur, Hin íbygdi steinurin, Pávin á Skála, Kapteynurin og Írin, Skipara Hansens steinur, Brillumaurin, Tjóðverjin og barnið, Hanin, Klokkan á norsku Løvu í Føroyskar aftursagnir
1950 Eitt jólaaftanskvøld, Føroyar í Míni jólabók
1952 Hesturin í Míni jólabók
1953 Undir fossi í Míni jólabók
1954 Silvurkannan í Míni jólabók
1957 Tendrandi sól, Kavakvøld í Míni jólabók
1959 Jólaaftan í Barnablaðnum nr. 12
1960 Nú hvirlar hvítt í Míni jólabók
1962 Jól í Míni jólabók
1963 Tað er kvirt á foldum í Míni jólabók
1982 Sjóslagið í ósanum í Míni jólabók
1983 Søgur
1984 Hin góði jólamaðurin í Míni jólabók
1985 Jólamaðurin, Hanin í Míni jólabók
1992 Barnarímur
2000 Barnarímur
2010 Barnarímur
2012 Barnasálmabókin
Umrøða:
Rikard Long: Hans A. Djurhuus 50 ár. Varðin 13/1933
Páll Patursson: H.A.Djurhuusar yrkingar. Varrðin 13/1933
Elin Henriksen: Børnini og verðin. Brá 4/1983
Oskar Hermannsen: Eitt klípi í Varðan - nøkur minni og hugleiðingar um Hans A. Djurhuus skald. Varðin bd. 50, hft 3/4, 1983
Karsten Hoydal: Hans Andrias í Áarstovu skald og lærari. Brá 4/1983
Erhard Jacobsen: Góðvarni-ein dygd, ein vandi. 14.september 22. okt. 1983
Pól á Kletti: Skald allur sum hann var. Dimmalætting 16. oktober 2008
Eyð Berghamar Jacobsen og Hanus Kamban tosa um Barnarímurnar
Heiður:
Riddari av St. Ólavskrossinum av fyrsta klassa


text:
Løgmaður helt røðu á tiltakinum, "Føroyar millum stórveldini," sum Javnaðarflokkurin á Fólkatingi skipaði fyri tann 24. september.
Røðan kann lesast niðanfyri.
Góðan dagin øll somul!
Eg var tannáringur í 1989, tá ið Berlinmúrurin fall.
Øll vit, sum vóru fødd fyrst í hálvfjerðsunum, og høvdu áhuga fyri politikki, máttu fyrihalda okkum til Berlinmúrin. Múrurin var ímyndin av kalda krígnum, sum hótti heimin við einum altoyðandi kjarnorkukríggi.
Heimsfatanin var einfaldari tá.
Tað var tað afturlætna Sovjet og tann opni vesturheimurin. Tað var kapitalisman og tað var kommunisman. Tað var Reagan og tað var Gorbatjov.
Í Føroyum vóru nøkur fyri NATO. Onnur vóru anti-NATO.
Men tredivu ár er long tíð.
Heimurin er ikki so svart/hvítur longur. Hann er meira sundurpettaður og kompleksur, enn tá ið eg vaks upp undir kalda krígnum.
Tað, sum fyrr skuldi verjast á landi, sjógvi ella í luftini, skal í dag eisini verjast á talgildum pallum, har grundleggjandi og lívsneyðugt undirstøðukervi, tænastur og upplýsingar liggja.
Hetta setur heilt øðrvísi krøv.
Nýggju krøvini hava við sær, at vit her heima mugu viðgera føroyskan trygdarpolitikk á annan hátt, enn vit gjørdu undir kalda krígnum.
Og tað hevur landsstýrið eisini gjørt seinastu tvey árini.
***
Føroyskur trygdarpolitikkur hevur ikki fylt nógv í føroyskum politikki. Søguliga hava vit havt eina frástøðu til trygdarmál.
Eg haldi, at frástøðan er komin av, at onnur tóku avgerðirnar fyri okkum, uttan veruliga at taka føroyskar myndugleikar upp á ráð. Trupulleikin hevur eisini verið, manglandi áhugin her heima at taka lut. Tað hevur sjálvandi ikki verið ein nøktandi støða.
Hetta hevur óivað gjørt, at nógvir føroyingar hava verið skeptiskir í trygdarmálum.
Hyggja vit burtur frá afturvendandi rokinum um støðirnar á Sornfelli og á Eiði, so haldi eg ikki, at tað hevur verið nakað stórvegis samanhangandi trygdarpolitiskt orðaskifti í Føroyum.
Tað verður øðrvísi frameftir, tí tað er neyðugt!
Trygdarmál fara at fáa størri rúmd í føroyska kjakinum.
Vit taka hetta økið í størsta álvara, og hava sett okkum fyri at hava eina virknan leiklut. Hetta sæst aftur í teimum fyrstu árunum hjá landsstýrinum. Nógv mál hava verið frammi:
- 5G
- Vitjanir frá amerikanska flotanum
- Trygdarráð sett á stovn
- Lofteftirlitsradarin
- Og samstarvsráðið í ríkisfelagsskapinum.
Trygdarmál eru felagsmál. Skal tað eydnast at reka ein virknan trygdarpolitikk, er neyðugt at vera ein virkin samstarvsfelagið í ríkisfelagsskapinum.
Og ongantíð hava vit havt betri møguleika fyri tí.
Bøtta samstarvið seinastu árini í ríkisfelagsskapinum hevur við sær, at Føroyar hava fingið ein meira týðandi leiklut á altjóða pallinum.
Vit merkja eina økta vælvild frá donsku skipanini – eisini í trygdarmálum. Saman eru fleiri grundleggjandi stig tikin fyri at lúka formligu krøvini, sum skulu fylgjast, nú Føroyar eru blivnar ein virknari leikari í trygdarmálum, har tað – eitt nú – hevur týdning hvussu viðkvæmar upplýsingar skulu handfarast.
Eg haldi, at góða og semjusøkjandi samstarvið við donsku myndugleikarnar stendur í andsøgn til myndina, sum nøkur í Føroyum royna at mála.
At nøkur eru ivingarsom um ætlanir hjá NATO, Danmark ella USA um okkara leiðir er ikki so løgið. Fólk minnast kalda kríggið. Fólk minnast, at Føroyar ikki vóru við til at taka avgerðir – ei heldur vórðu Føroyar kunnaðar serliga væl tá. Eg skilji tykkum. Men tíðirnar eru broyttar. Og eg kann eisini vissa tykkum um, at støðan er nógv øðrvísi í dag.
Nýggja samstarvsráðið, sum Føroyar, Danmark og Grønland hava stovnað, skal viðgera uttanríkis-, trygdar- og verjumál. Her verður tosað opið og beinleiðis um øll mál. Nýggja samstarvsráðið er stovnað, tí øll trý londini halda, at tørvur er á sterkari samstarvi og betri samskipan – ikki minst nú stórveldini vísa stóran áhuga fyri Norðuratlantshavi og Arktis.
Eitt evnið, sum nýggja samstarvsráðið óivað fer at taka upp, er samanrenningin við yvirtiknum málsøkjum, sum fáa ein trygdarpolitiskan dám. Hjá okkum í landsstýrinum er støðan greið. Er talan um eitt yvirtikið málsøki, so eru tað føroyskir myndugleikar, sum skulu lóggeva á økinum. Tað havi eg persónliga gjørt donskum myndugleikum greitt.
***
Føroyar liggja í einum øki, sum fær størri og størri geopolitiskan týdning, og hetta er ein gyltur møguleiki hjá okkum at taka lut og gerast virkin.
Okkara mál er greitt: Friður og lágspenningur skal valda í Norðuratlantshavi og Arktis.
Vit eru í løtuni mitt í einum heimspolitiskum meginráki, har kapprenningin millum USA, Russland og Kina harðnar. Hetta hevur millum annað havt við sær, at øll trý stórveldini sýna økinum um okkara leiðir áhuga og vilja samstarva við okkum. Stóri áhugin er greitt tekin um, at valdsjavnvágin í ríkisfelagsskapinum flytur seg norðureftir, úr Keypmannahavn til Tórshavnar og Nuuk.
Eitt ítøkiligt dømi er USA, sum landsstýrið hevur gjørt avtalu við um at styrkja samstarvið innan handil, gransking, mentan og útbúgving. Eisini hava amerikumenn kannað møguleikan fyri at brúka føroyskar havnir, bunkra og gera umvælingar her.
Saman við okkara grannalondum hoyra Føroyar til NATO. Gjøgnum ríkisfelagsskapin hava vit verið partur av verjusamgonguni síðani 1949. NATO er grundvøllurin undir trygd og varandi friði í Vesturheiminum. Eisini her hjá okkum.
Ein høvuðsorsøk til, at trygdarpolitikkur aftur er vorðin viðkomandi her heima, er, at NATO og USA hava víst á, at tørvur er á einum lofteftirlitsradara í Føroyum. Eisini danska verjan heldur tørv vera á hesum. Tílíkt eftirlit hevur ikki verið í loftrúminum yvir føroyskum øki, síðani undanfarni radarin á Sornfelli varð tikin niður. Tað ber í sær, at hol er í lofteftirlitinum í einum geira, sum fevnir frá økinum í ein landnyrðing úr Føroyum millum Ísland og Noreg í ein útsynning móti Bretlandi. Ein riva í verjugarðinum, sum hernaðarfólk hjá NATO hava orðað tað. Hesin geiri verður róptur fyri the GIUK gap (GIUK = Greenland / Iceland / United Kingdom), og júst hesin geiri verður mettur millum heimsins týdningarmiklastu strategisku farleiðir.
Vit skulu, sum partur av NATO, koma við einum íkasti til ta felags trygd, sum NATO stendur fyri um okkara leiðir. Vit skulu siga ja til ein lofteftirlitsradara á Sornfelli. Hann fer eisini at geva okkum neyðuga vitan um, hvat rørir seg um okkara leiðir. Vit skulu vita, hvat gongur fyri seg.
Uttanríkis- og trygdarpolitikkur snýr seg eins nógv um at taka ábyrgd sum at krevja rættindi og fyrimunir. Tí eiga Føroyar at leggja seg eftir at taka lut og vera við.
Mítt útgangsstøðið er greitt: Vit eru ein samanrunnin partur av vesturheiminum og NATO.
Henda støðan forðar hvørki samstarvi ella samhandli við øll stórveldini - ei heldur, at vit áhaldandi røkja okkara áhugamál mótvegis londum, sum hava annað verjupolitiskt stavnhald enn vit. Vit eru sterkari í okkara samstarvi við onnur. Men trygdarpolitiskt er – og verður – vesturheimurin okkara stavnhald.
***
Tað er neyðugt, at vit í Føroyum taka ábyrgd, og harvið tryggja okkum innlit og ávirkan. Tað gongur við rúkandi ferð, og nýggjar trygdarpolitiskar dagsskráir gera seg galdandi: Veðurlagsbroytingar, tøkni, heilsa, gransking og cyperálop.
Eg haldi, at vit skulu taka ábyrgdina á okkum. Bæði landsstýrið og løgtingið eiga at taka stig til eitt meira skipað samskifti við NATO í samstarvi við Danmark. Vit eiga at miða eftir at vera umboðað í NATO skipanini.
Landsstýrið hevur tikið stig til at fáa eina vitjan á NATO høvuðssætið í lag, har ein fundur við NATO-aðalskrivaran Jens Stoltenberg eftir ætlan verður á skránni. Vónandi kann henda vitjan seta ferð á eitt meira skipað samstarv.
***
Politiska skipanin í Føroyum plagar at standa væl saman um okkara uttanríkispolitisku viðurskifti. Vónandi kunnu vit finna sama stev á trygdarpolitiska økinum.
Men tað krevur, at vit sleppa fortíðini. At vit hava eina hóskandi fatan av nútíðini. Og at vit taka størri verjupolitiska ábyrgd í framtíðini.
Takk fyri!


text:
Línuskip: Undir Føroyum eru tvey línuskip, tey fiska mest av toski og hýsu. Tað eina landar helst mitt í vikuni og hitt í aðru viku. Eitt línuskip eru undir Íslandi og kemur eisini at landað miðskeiðis í vikuni, Av frystilínuskipunum er eitt á Flemish Kap og eitt við Grønland. Hini frystilínuskipini liggja við bryggju. Fleiri línuskip hava lagt at pussa upp í summar.
Útróður: Streymurin verður harður fyrst í vikuni, men veðri verður gott. Vit rokna tó ikki við nógvum útróðri, tí at fleiri útróðrabátar hava lagt fyri summari og so hevur bólkur 5B ongar fiskidagar eftir. Bátarnir fiska mest av toski og hýsu.
Partrolarar: Fýra pør eru til fiskarí, men fleiri virkir lata upp aftur í aðru viku, so okkurt par fer helst út í vikuni. Trý av teimun fiska gulllaks.
Trolbátar: 7 trolbátar eru til fiskiskap, teir eru norðanfyri og eystanfyri, teir fiska mest tosk og hýsu. Vantandi landa tveir mánadagin og hinir seinni í vikuni.
Garnaskip: Trý garnaskip fiska svartkalva. Eitt frystir fiskin, meðan hini ísa fiskin umborð, tey landað fyrst í vikuni.


text:
Farloyvisstørv til Heimatænastuna í VEKS
Søkt verður eftir farloyvisavloysarum og vikuskiftisavloysarum í hesum starvsbólkum:
- Sjúkrarøktarfrøðingar
- Heilsurøktarar
- Heilsuhjálparar
Arbeiðsstaður :
- Korndalsbýlið á Eiði
- Røktarheimið á Mørkini í Streymnesi
- Heimið á Grønanesi í Vestmanna
- Heimatænastan Eystur
- Heimatænastan Vestur
Starvsbrøkur
Eftir avtalu
Byrjunardagur
Skjótast gjørligt.
Førleikar
Vit sóknast eftir fólki sum m.a. hava:
- Viðkomandi útbúgving og góðkenning
- Jaligan hugburð til virksemið og sosiala umhvørvið í síni heild, í tøttum samstarvi við leiðarar, fakbólkar, starvsfólkahóp og einstaka borgaran.
- Telduførleika á brúkarastøði.
- Koyrikort til persónbil.
Vit kunnu bjóða
- Fjølbroytt størv
- Jaligt og vinarligt arbeiðsumhvørvi
- Skipaða innleiðslu
Setanar- og lønarviðurskifti
Setanarstaðið er Heimatænastan í VEKS, við útgangsstøði frá støðunum, sum nevnd eru omanfyri.
Arbeitt verður í skiftandi vaktum og í vikuskiftum.
Størvini verða sett sambært sáttmála hjá avvarðandi fakfelag.
Umsókir
Skrivlig umsókn við avritum av prógvum, lívsrensli (CV), viðmælum v.m. skal sendast til veks@veks.fo ella til: Heimastænastan í VEKS, Bakkavegur 59, 350 Vestmanna.
Freist
Umsóknir skulu vera okkum í hendi í seinasta lagi týsdagin 15. oktobur 2019 kl. 12:00.
Nærri upplýsingar um størvini fáast við at venda sær til:
Helfrid Kruse Poulsen, deildarleiðara á Korndalsbýlinum, telefon 793259
Magnu Hammer, deildarleiðara á Mørkini, telefon 793252
Jonu Dam, deildarleiðara á Mørkini, telefon 793253
Signu Andreasen, deildarleiðara á Grønanesi, telefon 793232
Fíu Pedersen, deildarleiðara á Grønanesi, telefon 793231
Upplýsingar um VEKS og virksemi okkara, eru á heimasíðuni www.veks.fo


text:
Mynd av bryggjuni í Klaksvík har stropparnir hjá Parlevliet & Van der Plas úr Katwijk halda einum Strandferðslubáti. Bart van der Pol, sum er útvarpsmaður í Katwijk, hevur fyri føroyingar umsett til enskt eina niðurlendska blaðgrein, sum blaðið Leidsch Dagblad og samtakið Spit hava savnað og givið út í gjár. Henda søgan og aðrar søgur um Parlevliet & Van der Plas í Katwijk eru skrivaðar við stuðli úr Quality Impulse South Holland Journalism. How Katwijkers conquered the oceans. Family business Parlevliet & Van der Plas became a global player through lobbying and trading in fishing rights The Annelies Ilena, the largest fish trawler of Parlevliet & Van der Plas.© Photo Parlevliet & Van der Plas Bram Logger & Parcival Weijnen, Hielke Biemond 16.10.2021 kl 07:00 KATWIJK Parlevliet & Van der Plas is growing impetuously. The fishing company makes acquisitions all over the world. But the presence of the Katwijkers also meets with resistance. How could t
Roynir tú at sleppa inn í Klubban frá 1799, kanst tú fáa svarta kúlu, tá teir menn, sum framman undan eru innlimaðir, hava ballotatión og ikki vilja hava teg inn. Umráðandi er at fáa so nógvar hvítar kúlur, sum gjørligt, helst onga svarta, tí tá ert tú óynsktur, dilitaður sum á Facebook, og sleppur ikki uppí felagsskapin við teim hvítu kúlunum, tá talt verður upp. Soleiðis kann tilveran verða sett í system. Um tað ljóðar sum heksakunstir, so er tað tað. Blackball er heitið á nýggjasta av trimum sangum hjá Jósef Zachariassen. Sangirnir, sum eru enskir, eru við á komandi savninum Summer , har titulsangurin er sum ein nýføddur Anton Carlos Jobim, sum við Waters of March skolar upp á eina føroyska bossanova strond. Framúr! Baksýnið er í førinum Blackball darrandi varislig elektronika, so kemur ein prædikumaður inn í ljóðmyndina, og lesur við mjúkari rødd úr King James Bíbliuni úr seytjandu øld um at tykta sonin við koyrili. Og tað er slettis ikki hin tíðarvilsta uppistandsskemtaran,


text:
Her sæst eitt fullfíggja yvirlit av øllum tænastum í Lívdini. Broytingar ella spurningar skula sendast til Absalon Áargarð This email address is being protected from spambots. You need JavaScript enabled to view it.
SUNNUDAGSSKÚLIN
Sunnudagsskúlin hevur skipaða undirvísing fyri børnini. Allir flokkarnir fylgjast við somu evnum, men á
ymiskum stigum, alt eftir aldrinum á børnunum. Sunnudagsskúlalærarnir arbeiða í bólkum, sum skiftast um
at hava sunnudagsskúlan. Tørvur er eisini á avloysarum, sum kunnu taka um endan, tá onkrum berst frá, og
hjálparfólki at taka sær av børnunum inni í skúlastovunum.
UNGLÍV
Ein tænasta fyri ung í 10-12 ára aldrinum, sum koma saman til undirvísing og samfelag á seinna møtinum
sunnumorgun. Tørvur er á samskiparum, undirvísarum og hjálparfólki, sum eru góð við ung fólk.
ALIVE
Endamálið við Alive er at røkka út til trúgvandi og vantrúgvandi ung við evangeliinum. Hetta tiltak er hvørt
leygarkvøld og er eyðkent av góðum tónleiki, viðkomandi talu og góðum samfelagi.
GLÓÐIN
Endamálið við hesi tænastu er at hava eitt stað, har øll tey, sum eru sorgarbundin, niðurboygd, vónleys og
friðleys, kunnu finna kærleika, gleði, vón og frið í Kristusi. Henda hirðatænasta er serliga fyri tey, sum hava
stórar trupulleikar at stríðast við, fyri at veita teimum serkøna hjálp.
HJÁLPARHONDIN
Vit vísa umsorgan á tann hátt, at vit fara inn á gólvið við bakstri, tá onkur hevur átt, er álvarsliga sjúkur ella
sjúkur í longri tíð, tá fólk verða rakt av sorg ella koma í aðrar umstøður, sum gera, at tey hava brúk fyri
serligari umsorgan.
AVVARÐANDI HJÁ MISNÝTARUM
Bólkar, har samlivarar, børn, foreldur og systkin hjá misnýtarum kunnu koma saman at uppbyggja, stuðla og
hjálpa hvør øðrum.
VÆLKOMUBÓLKURIN
Ein tænasta, sum hjálpir vitjandi og nýggjum samkomulimum at “koma inn í” samkomuna. Tænastan fevnir
um at standa við dyrnar sunnumorgun og bjóða fólki vælkomnum, standa við lýsingarborðið og vera tøkur
til samtalur í steðginum og aftan á møtini og at eggja fólki til at koma við til skeiðið “Hvat er og hvat ger
Lívdin.”
FORBØNARTÆNASTAN
Endamálið er at vera tøkur at biðja fyri fólki leygarkvøld á Alive og sunnumorgun.
BØNARBÓLKUR FYRI KVINNUR
Andaligt samfelag fyri kvinnur, sum koma saman hvønn fyrsta leygarmorgun í hvørjum mánaði.
KYKNUBÓLKAR
Tað er umráðandi, at einstaklingar og familjur koma fast til regluligu tiltøkini, ið Lívdin skipar fyri, men vit
meta eisini, at tað er neyðugt, at øll tey, sum hava gjørt Lívdina til sítt andaliga heim, læra hvørt annað betur
at kenna í smáum kjarnum við í mesta lagi 12 fólkum.
SKEIÐVIRKSEMI
Høvuðsendamálið við skeiðvirkseminum í Lívdini er at føra fólk upp „trappustigan“ við at eggja teimum til
at halga seg sjálv meir og meir andaliga.
MØTILEIÐSLA
Ein bólkur, sum samskipar og leiðir møtini sunnumorgun. Bólkurin velur eisini evni og finnur talarar til
møtini.
SANGARAR / TÓNLEIKARAR
Endamálið við tónleikinum og sanginum í samkomuni er at hjálpa fólki at koma nærri Gudi gjøgnum tónleik
og sang.
TEKNIKKUR OG LJÓÐ
Henda tænastan tekur sær av øllum tí tøkniliga tónleikinum og sanginum. Tænastan umfatar at seta anlegg
og hátalarar upp og seta tey til hvønn sunnudag, bæði á møtinum og í sunnudagsskúlanum, og at rudda av
aftur, tá møtið er liðugt. Eisini umfatar henda tænasta at sita við miksipultin sunnudag.
BREYÐ OG VÍN
Skipa fyri, at breyð og vín er klárt til tilbiðjanarløtuna sunnumorgun, og at posin til peningainnsavning fer
runt.
BØNARBÓLKAR
Skipa fyri bønarløtuni týskvøld í Lonini og fyri øðrum serligum bønartiltøkum gjøgnum samkomuárið.
ELDRASAMBÝLIÐ Í HOYVÍK
Endamálið við hesi tænastu er at røkka út til tey gomlu, sum búgva í eldrabýlinum Oman Hoydalar í
Hoyvík. Hetta tiltak er eina ferð um mánaðin, har vit koma saman at syngja, biðja, hava eitt orð og hava
samfelag við tey gomlu har. Tørvur er á fólki at stuðla sangin og á spælarum og fólki at hava eitt orð ella ein
vitnisburð.
TRÚBOÐARABÓLKUR
Ein bólkur, sum hevur regluligt samband við trúboðarar okkara og skipar fyri øllum samskifti millum
trúboðarar og samkomu. Tá tørvur er á praktiskari ella andaligari hjálp, hevur hesin bólkur ábyrgdina av, at
neyðug hjálp verður útvegað.
Kontaktfólk: Rúna Berghamar (516033)
Kontaktfólk í leiðsluni: Absalon Áargarð (594020)
KVINNUTILTØK
Skipað verður regluliga fyri ymiskum tiltøkum soleiðis at andaligi og sosiali trivnaðurin millum kvinnur
gerst alt betri. Tá tiltøk eru er altíð brúk fyri alskyns fólki at skipa fyri andaliga og tímiliga.
HEIMASÍÐAN
Endamálið við heimasíðuni hjá Lívdini er at geva Lívdini eitt ”andlit” úteftir – at kunna, samskifta og bjóða
fólki at koma á møtini.
KUNNINGARRITIÐ OG FACEBOOK
Regluligt kunning til allar samkomulimirnar.
LÝSINGARBORÐIÐ OG EINFALDARIN
Henda tænastan fevnir um at hava allar praktiskar upplýsingar, sum viðkoma Lívdini, frammi á borðinum,
sum stendur í gongini hvønn sunnumorgun, so sum bønarbrøv, bløð, tekningarlistar og annað. Tænastan
umfatar at leggja alt á borðið, áðrenn møtini byrja, og at rudda av aftur, tá møtini eru liðug. Tænastan
umfatar harumframt at savna, uppseta og prenta mánaðarliga tíðindablaðið ”Einfaldarin”.
LÝSINGAR TIL FJØLMIÐLAR
Endamálið við hesi tænastu er at fáa øll tiltøkini í Lívdini lýst í fjølmiðlunum. Hevur tú hug at hjálpa við
hesi tænastu, kanst tú seta teg í samband við ábyrgdarfólkið.
RÆTTLESTUR
Endamálið við hesi tænastu er at rættlesa alt tað skrivliga tilfarið, sum verður brúkt í Lívdini ella sent út frá
Lívdini. Tað umfatar rættlestur av sangum, lýsingum, greinum, power point og øðrum.
SJÓNVØRPA
Henda tænastan fevnir um at taka sær av sjónvørpuni sunnudag og at gera skjalið klárt til sunnudag (at seta
sangir og annað inn) og at sita við uppvørpuna á báðum møtunum sunnudag.
STREAMING
Henda tænasta ger tað møguligt hjá fólki um allan heimin at hoyra møtini sunnumorgun beinleiðis á alnótini.
Hetta umfatar at sita við telduna sunnumorgun og síggja til, at sambandið við alnótina er gott.
TULKANARTÆNASTA
Vit hava fleiri útlendingar, sum búgva í Føroyum, og nakrir teirra ganga í Lívdini. Tørvur er á at tulka taluna
beinleiðis á seinna møtinum til enskt, soleiðis at útlendingar kunnu hoyra boðskapin. Tørvur er á fólki, sum
duga enskt og føroyskt.
UPPSETING OG AVRUDDING
Henda tænasta fevnir um at taka sær av øllum tí praktiska viðvíkjandi uppseting og avrudding í sambandi
við møtini sunnudag. Tað eru 7 lið, sum taka sær av hesi tænastu, og hevur ein tí bert ábyrgd áttandu hvørja
viku.
BAKING OG VASKING
Henda tænasta fevnir um er at taka sær av samfelagsløtuni sunnudag, at baka, gera te og kaffi og borðreiða
fyri samkomuni. Køksliðið tekur sær eisini av vaskingini eftir møtini sunnudag. Tað eru 7 køkslið, og tú
hevur tí bert ábyrgd áttandu hvørja viku.
BYGGIBÓLKURIN
Ein bólkur, sum arbeiðir við nýggja samkomubygninginum hjá Lívdini.
FÍGGJARBÓLKURIN
Fíggjarbólkurin skal síggja til, at allur peningur, sum kemur inn til Lívdina, verður rætt og sámiliga
avgreiddur. Uppgávan hjá fíggjarbólkinum er at býta peningin út eftir tí skipan, sum fíggjarbólkurin hevur
sett upp.
NAVNALISTIN
Endamálið við hesi tænastu er at fáa tey, sum hava gjørt Lívdina til sítt andaliga heim, á ein lista við
nøvnum, bústøðum, telefonnumrum og teldupostadressum. Hesin listi lættir um samskiftið í Lívdini, men
verður eisini brúktur sum ein bønarlisti, tá ið vit biðja hvør fyri øðrum.
LONIN
Ein bólkur, sum hevur praktisku ábyrgdirnar av Lonini.


text:
Góð útlit eru fyri, at føroyskar fiskavørur nú fáa atgongd til størsta landið í Suðuramerika, Brasilia, sum somuleiðis er eitt av heimsins fólkaríkastu londum. Sostatt er enn ein stórur marknaður um at lata upp fyri føroyskum útflutningi.
Uttan fyri Evropa er Brasil enn ein marknaður, har útlit eru fyri, at føroyskar fiskavørur nú fáa atgongd. Av sokallaðu BRIK londunum (BRIK er Brasilia, Russland, Indien og Kina), hevur Heilsufrøðiliga starvsstovan við tíðini fingið skipanir í lag við Russland og Kina, og nú verður arbeitt við eisini at fáa atgongd til brasilska marknaðin.
Heilsufrøðiliga starvsstovan hevur umvegis donsku ambassaduna í Brasil latið brasilsku myndugleikunum umsókn, so teir kunnu kanna, hvørt heilsufrøðiliga skipanin í Føroyum samsvarar við tað, ið brasilar vænta av eini slíkari skipan.
Vísur tað seg, at brasilskir myndugleikar eru nøgdir við innihaldið í drúgvu usmóknini, vænta vit, at Føroyar fáa eina sokallaða landagóðkenning. Hetta merkir, at myndugleikarnir har hava góðkent føroysku skipanina, sigur Bárður Enni, stjóri á Heilsufrøðiligu starvsstovuni.
Landagóðkenningin er tó bara fyrsta stigið. Næsta stigið er, at einstøku virkini, ið ynskja at útflyta til Brasil, hvør í sínum lagi skulu góðkennast í mun til brasilska lóggávu. Hetta er ein tilgongd, sum vit fáa størri vitan um, tá landagóðkenningin er fingin til vega.
Heilsufrøðiliga starvsstovan arbeiðir við at fáa avtalur í lag, so føroyskar fiskavørur hava góða atgongd til útlendskar marknaðir. Umframt skipanir við Russland og Kina eru avtalur eisini við onnur triðjalond sum Kanada og Vietnam, og ynski eru frammi um avtalur við enn fleiri lond.
Um spurningar eru hesum viðvíkjandi, ber til at seta seg í samband við Bárð Enni, stjóra á Heilsufrøðiligu starvsstovuni.
Savnsmynd 24.FO


text:
Røddir hava verið frammi um, at ein stytting av arbeiðsvikuni fer at føra við sær, at kostnaðurin á vørum og tænastum fer at hækka 7,5%. Hetta er ógvuliga ósannlíkt. Tað staðfestir kanning, ið Jan Otto Holm, búskapar- og fíggjarfrøðingur, og Regin Berg, stjórnmálafrøðingur, løgdu fram týsdagin 5. oktobur.
At siga, at um arbeiðsvikan verður stytt úr 40 í 37 tímar (ein minking á 7,5%), so dýrka prísirnir við 7,5% er óhugsandi. Gjøllar kanningar aðrastaðni vísa greitt, at ein styttri arbeiðsvika førir við sær effektivisering innan eina røð av yrkjum, og harumframt vísa hesar kanningar, at kappingarførið søguliga ikki er versnað av at stytta arbeiðsvikuna. So tað er eingin orsøk at halda, at hetta verður munandi øðrvísi í Føroyum.
Kanningin er fakliga grundað og lýsir á objektivan hátt kostnaðin og árinini av at stytta arbeiðsvikuna. Tað eru undirritaðu fakfeløg, ið hava tikið stig til at gera kanningina, men tað er sera umráðandi at leggja dent á, at fakfeløgini á ongan hátt hava havt ávirkan á úrslitini í kanningini.
Við neyvum útrokningum, ið byggja á umfatandi dátugrundarlag, vísir kanningin kostnaðin av at lækka arbeiðsvikuna á samlaða almenna arbeiðsmarknaðinum. Hesin verður mettur at liggja um 104 milliónir krónur netto, áðrenn eitt nú øktur forskattur av pensjónsinngjøldum, økt mótrokning í fólkapensjónini, og multiplikatoreffekt verður íroknað. Veruligi kostnaðurin er tí væl lægri.
Umframt hetta vísir kanningin á eina røð av ágóðum, sum ein styttri arbeiðsvika førir við sær. Her er talan um eitt nú, at Føroyar økja kappingarførið um arbeiðsmegina, minni strongd, færri sjúkradagar, betri familjulív og effektivari arbeiðstíð.
Fakfelagssamstarvið (Akademikarafelag Føroya, Felagið Føroyskir Sjúkrarøktarfrøðingar, Føroya Lærarafelag, Føroya Pedagogfelag, Havnar Arbeiðskvinnufelag og Starvsfelagið), Heilsuhjálparafelag Føroya, Heilsurøktarafelagið


text:
Óluva Klettskarð, tingkvinna fyri Tjóðveldi úr Norðuroyggjum heldur, at nýggju tilmælini um sjúkrahúsverki tryggja økt virksemi á Klaksvíkar Sjúkrahúsi. Hon ætlar sær at berjast alt hon megnar, at arbeiða fyri sjúkrahúsinum í Klaksvík.
– Tað hevur havt alstóran týdning fyri meg at framtíðartryggja sama – og meira – virksemi á Klaksvíkar sjúkrahúsi. Um tey 24 tilmælini, sum eru samtykt í løgtinginum verða sett í verk, fer tað heilt víst at gera tað, sigur Óluva Klettskarð, tingkvinna fyri Tjóðveldi í Norðuroyggjum.
Fyrr í ár komu 25 tilmæli um sjúkrahúsverkið í løgtingið frá landstýriskvinnuni í heilsumálum, Sirið Stenberg. Av teimum 25 tilmælunum vórðu 24 samtykt, og Óluva Klettskarð er glað um tilmælini, og hon leggur dent á, at tey eru góð fyri Norðuroyggjar.
– Tað komu 25 tilmæli fyri løgtingið, og vit hava samtykt 24 av teimum tilmælinum. Vit vildu til dømis ikki samtykkja, at leiðslan á Klaksvíkar Sjúkrahúsi varð niðurløgd, greiðir Óluva Klettskarð frá.
Hon greiðir frá, at eitt nú tilmæli um felags visitatiónlista fyri sjúkrahúsverkið í Føroyum, fer at tryggja at virksemið á Klaksvíkar Sjúkrahúsi verður meira støðugt og at leiðslan í Klaksvík sjálv hevur ynskt at gingið inn í eitt størri samstarv, fyri at vaksa um virksemið. Júst tí at leiðslan sjálv ynskir at ganga saman í størri samstarv, heldur Óluva ikki, at atfinningarnar frá ávísum politikkarum um, at leiðslan í Klaksvík við tíðini dettur burtur, kunnu takast í álvara. Hon ætlar sær sjálv at fylgja væl við í, um tilmælini verða fylgd.
– Eg ætli mær at fylgja við í játtanini til sjúkrahúsini, og eg ætli mær áhaldandi at fylgja við í, at virksemi ikki minkar, sigur Óluva Klettskarð, sum vísir á at nýtt virksemi eisini verður á Klaksvíkar sjúkrahúsi, tí at ætlanin millum annað er at byggja endurvenjing til fólk við heilaskaða upp í Klaksvík.
At enda lovar Óluva, at tað verður ikki við henni sum 17 tinglimi í samgonguni, at Klaksvíkar Sjúkrahús verður niðurlaga.
– Tvørturímóti er tað onki í nýggja bygnaðinum, sum gevur ábendingar um niðurlaðing. Eg ætli mær at arbeiða fyri, at virksemið hinvegin økist, eins og tilmælini leggja upp til, slær Óluva Klettskarð fast.


text:
Vegleiðarar
Ein vegleiðari skal kunna seg gjølla um útbúgving og reglur sum finnast í Námsskipan og útbúgvingarbókini, áðrenn móttøku av næmingum.
Starvsvenjingarplássið skal yvirskipað gera mannagongdir fyri móttøku av næmingum, lestrarumhvørvi o.s.frv. og skal formelt góðkennast av skúlanum, sambært Námskipani.
Vegleiðaraskeið verða árliga hildin á skúlanum, har vegleiðarin m.a. lærir at tulka málini fyri starvsvenjing.
Á vegleiðaraskeiðnum verður eisini gjøgnumgingið hvat tað vil siga at vegleiða ein næming.
Málini fyri starvsvenjingina eru at finna í "støðismetingini" - ið metir "støði" hjá næminginum í starvsvenjingini.


text:
Korona dagbók
Verkætlanarleiðari Erika Anne Hayfield
Stutt lýsing Verkætlanin miðar eftir at kanna, hvussu fólk í Føroyum reageraðu uppá og megnaðu tíðarskeiðið, meðan samfelagið var latið aftur orsakað av koronu. Vit kanna sosiala ávirkanina av, at samfelagið varð latið aftur, og hvørjar tillagingarmekanismir (coping mechanisms) fólk brúka í slíkari akuttari kreppu. Kanningarhættirnir, ið eru nýttir í hesi kanningini, eru í tveimum. Fyrsta stigið innibar, at fólk skrivaðu dagbók, og annað stig fevndi um uppfylgjandi samrøður við støði í persónligu dagbókunum. Fyrsta stigið fór av bakkastokki 18. mars, bert fáar dagar aftan á føroyska samfelagið varð latið aftur, orsakað av koronu. Fimmti sjálvboðin skrivaðu persónligar dagbøkur í ein til tveir mánaðir. Tey skrivaðu sínar tankar, kenslur, observatiónir og hvussu tey tillagaðu gerandisdagin.
Tíðarskeið 18.03.2020-28.02.2021
Toymi Søgu- og Samfelagsdeildin, Fróðskaparsetrið.
Stuðlar COVID-19 átakið hjá Granskingarráðnum, Fróðskaparsetrið.
Samband erikah@setur.fo
Útgávur Ongar útgávur enn
Les meira


text:
Míl
Ein míl er eitt longdarmát, sum er rættiliga ymiskt úr einum landi í annað, og sama landið kann hava ymiskar míl. Orðið míl kemur umvegis miðlágtýskt úr latíni 'milia (passuum)', sum merkir túsund (fet).
Tann gamla danska mílin var formliga avtikin sum eind í Danmark (og Føroyum) í 1907, tá metrisk eindarmát vórðu sett í gildi.
Ymsar mílEdit
Nógv brúktarEdit
Hesar mílir verða enn nógv brúktar. Sjómíl (fjórðingur) verður nýtt á sjónum og í flogferðslu um allan heimin. Ensk míl verður nýtt í enskttalandi heiminum. Munurin millum enska og amerikanska míl er so lítil, at hann vanliga ikki ger nakran mun. Ensk míl verður eisini nevnd international mile ella bara mile (úttalað meil).
Eftir at meturskipanin varð sett í gildi í Noregi og Svøríki, viðtóku londini bæði í 1889, at ein míl hereftir skuldi vera 10 000 metrar. Tann mílin verður framvegis brúkt í hesum báðum londunum, men so gott sum onga aðra staðni.
GamlarEdit
Hesar eindirnar verða vanliga ikki brúktar longur og hava mest søguligan týdning.


text:
Í dag, hósdagin 23. august, er eitt heldur sjáldsamt tekstasavn komið út. Tað er Høgni Mohr, rithøvundur, tíðindamaður og atfinnari, ið hevur savnað 16 tekstir um líkt og ólíkt í bók. Astrid Andreasen hevur hegnisliga myndprýtt savnið.
Sjálv bókin er væl úr hondum greidd og minnir eina mest um eina átrúnaðarliga lestrarbók, og helst er tað tilvitað.
Ímillum permurnar er eitt satt fýrverk av teksti og tankum. Bergsøgin, á ytstu egg til tað fúla, ferðast hann húsvandur, við sínum fantastiska frásøgukynstri.
Fólk og hendingar, ið vit øll kenna aftur, verða úrlatin og sett í perspektiv á ein hátt, so lesarin næstan tivar av møði, tá lættlisni teksturin er av.
Bókin er eitt must fyri facebook-brúkarar, tí tekstirnir eru so fastir og samansjóaðir, at fleiri helst kunnu læra av skrivikynstrinum.
Bókin, ið ikki er fyri sartar sálir, er innbundin og er 255 blaðsíður.


text:
Fyrr í vikuni undirskrivaðu Treysti og EIK eina 3-ára sponsoravtalu galdandi fyri 2008-2010. Avtalan inniber at EIK verður høvuðsstuðul hjá Treystinum næstu trý árini.
Ein partur av avtaluni er ein bonusskipan. Tað merkir at fleiri heiðursmerkir íðkararnir hjá Treystinum vinna í FM-kappingum og øðrum kappingum sum FÍF fyriskipar, so verður tilsvarandi meira latið til Treysti. Ein annar partur av avtaluni merkir at Treysti, saman við EIK í Klaksvík, skal fyriskipa eina nýggja afturvendandi rennikapping í Klaksvík.
Jonhard Larsen og Eyðun Mørkøre fegnast um avtaluna
– Vit í Treystinum eru sera fegin um avtaluna, serliga nú vit flyta inn í spildurnýggju Badmintonhøllina, har vit fáa felagshølir. Við avtaluni verður tað lættari at reka felagið og vit kunnu seta meira fokus á tað ítróttarliga, ístaðin fyri at skulla hugsa ov nógv um tann fíggjarliga partin, sum tó sjálvandi skal verða í lagi, sigur Jonhard Larsen, formaður í Treystinum.
– Eisini bonusavtalan haldi eg er spennandi, tí tað er heilt nýtt fyri okkum og samstundis eggjar hon okkum til at vinna heiðursmerkir og at møta væl upp til kappingarnar hjá FÍF, sigur ein vælnøgdur Jonhard Larsen.
– Vit í EIK eru eisini fegin um avtaluna við Treysti, sum vit meta sum eitt etablerað og kent rennifelag við góðum úrslitum at vísa á fyri bæði børn og vaksin. Eg havi fleiri ferðir lagt merkið til tey “gulu” úr Treystinum tá kappingar eru, og tí síggja vit tað sum eitt gott høvi at varpa ljós á okkum við hesi avtaluni. Tað at felagið eisini hevur staðið seg so væl seinastu árini, sigur ikki so lítið um vinnaraviljan í hesum felagnum, og slíkan vinnarahugburð vilja vit fegin stuðla, sigur Eyðun Mørkøre deildarleiðari hjá EIK í Klaksvík.
– Tað at røra seg er eisini ógvuliga “in” í løtuni, og tí vóna vit at síggja nógvar rennarar tá Treysti saman við okkum fer at skipa fyri rennikapping í Klaksvík, sigur Eyðun Mørkøre.


text:
Teir sigla um havið so víða
orð: Nicolina Jacobsen
lag:
Teir sigla so mangan har úti,
har ið stormurin ýlandi fer;
og brátt kann hann knúsa tað skútu
sum yvir havið teir bar manga ferð.
Vit, á land eru, ei munnu vita
um alt stríðið teir hava umborð.
Men vit áttu teim tøkk at framflyta,
tí teir hava tey trongastu kor.
Niðurlag:
Teir sigla um havið so víða,
teir sigla í eyst og í vest,
teir vita at heima tey bíða,
og at heima hjá teimum er best.
Tá ið ódnin hon herjaði havið,
Tá í vónbrot mangt tárið tað rann.
Men tá sól aftur steig upp úr kavi
Tá var gleði, tí heim hann vann.
Teir sigla um havið so víða,
teir sigla í ódn sum í logn.
Og á stong veitrar flaggið tað fríða
sum er ein teirra dýrasta ogn.
Niðurlag einaferð enn